

 **Gradsko vijeće**

KLASA: 363-04/17-01/6

URBROJ: 2186/18-02/1-17-1

Ludbreg, 28. prosinca 2017. g. PRIJEDLOG

Na temelju članka 16. stavak 1. Zakona o komunalnom gospodarstvu ("Narodne novine" 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) i članka 33. Statuta Grada Ludbrega ("Službeni vjesnik Varaždinske županije br: 23/09,17/13, 40/13 – pročišćeni tekst), Gradsko vijeće Grada Ludbrega na 5. sjednici održanoj 28. prosinca 2017. g., donosi

**ODLUKU**

**o komunalnom redu**

**I. OPĆE ODREDBE**

Članak 1.

U cilju uređivanja naselja, održavanja čistoće, čuvanja i korištenja javnih površina, skupljanja, odvoza i postupanja sa skupljenim komunalnim otpadom, mjere zaštite od buke, uklanjanja snijega i leda, sanitarno komunalne odredbe te uklanjanje protupravno postavljenih predmeta na području Grada Ludbrega ovom se Odlukom propisuje komunalni red i mjere za njegovo provođenje.

Članak 2.

Pojmovi u smislu ove Odluke imaju sljedeće značenje:

1. Javne površine u smislu ove Odluke su sve površine u općoj uporabi, a prema namjeni razlikuju se:
* javnoprometne površine su nerazvrstane ceste (trgovi, pješački prolazi, pješačke zone, pješačke staze, parkirališta, nogostupi, biciklističke staze, stajališta javnoga prometa, putovi i zone, javne stube),
* javne zelene površine su površine s vegetacijom (travnjaci, staze, zemljišni pojas uz javnoprometne površine na kojem je zasađeno zelenilo, zeleni otoci, kazete, zelene površine uz objekte javne namjene, te odmorišta i staze koje su sastavni dijelovi zelenih površina) kojih je korištenje namijenjeno svima i na kojima se osim biljnog materijala mogu nalaziti dječja igrališta, javna rasvjeta, zidići te ostali sadržaj,
* ostale površine (površine uz sportske objekte, rekreacijske objekte i slično, objekte koji su namijenjeni za javne priredbe, otvorene tržnice, groblja, sajmišta, i slične prostore).
1. Pokretna naprava je lako prenosivi objekt koji služi za prodaju raznih artikala ili obavljanje određenih usluga, prezentiranje prodajnog asortimana ispred zanatskih i drugih poslovnih objekata, organiziranje zabave i manifestacija za vrijeme blagdana i spomendana, obljetnica, sportskih događanja, promidžbe i drugih manifestacija, informativni ormarići za besplatnu opskrbu građana novinama, štandovi, automati i naprave za prodaju pića, napitaka i sladoleda, hladnjaci za sladoled, bankomati, naprave za pokretnu prodaju, peći, objekti za promidžbene ili druge namjene, otvorene terase (stolovi, stolice, cvjetne vaze, suncobrani, pokretne ograde, podesti), samostojeće montažno-demontažne nadstrešnice i druga oprema postavljena na javnoj površini za potrebe ugostiteljskih objekata u svrhu organiziranja otvorenih terasa ispred ugostiteljskih objekata, zabavne radnje, čuvarske kućice i slično;
2. Kiosk je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske, humanitarne i druge djelatnosti.
3. Komunalni objekti, uređaji i drugi objekti u općoj uporabi su javna rasvjeta, obavijesna ploča, ormarić, pano s planom naselja, odnosno s oznakom kulturnih dobara, zaštićenih dijelova prirode ili s oznakom turističkih i sličnih objekata, nadstrešnica na stajalištu javnog prometa, javna telefonska govornica, samostojeći telekomunikacijski razvodni ormarići,poštanski sandučić, spomenik, skulptura i spomen-ploča.
4. Ploča s tvrtkom ili nazivom je ploča s tvrtkom pravne osobe ili imenom fizičke osobe obrtnika, odnosno nazivom obrta i drugo.
5. Zaštitne naprave su tende, roloi, zaštitne rešetke, kamere, alarmni uređaji i slični predmeti koji se postavljaju na pročelja zgrada.
6. Plakati su oglasi i slične objave reklamno-promidžbenog ili informativnog sadržaja;
7. Reklame su reklamne zastave, reklamna platna (na građevinskim skelama, ogradama i građevinama u rekonstrukciji, gradnji ili radovima održavanja), transparenti, reklamni ormarići, oslikane reklamne poruke (na zidovima građevina, ogradama, tendama, prometnicama i slično), reklamni natpisi i drugi predmeti koji služe reklamiranju, osim reklamnih panoa.
8. Reklamni panoi su reklamni stupovi (totemi i slično), putokazni panoi, pokretni reklamni panoi, osvijetljene reklamne vitrine („city light”), reklamne ploče na građevinama u kojima se ne nalazi poslovni prostor, djelatnost ili proizvod kojeg se oglašava, reklamni panoi na stupovima javne rasvjete, veliki reklamni panoi - samostojeći ili na objektima, reklamni uređaji, konstrukcije i slično.
9. Vanjski dijelovi zgrade su pročelja, izlozi, balkoni, terase, ulazna i garažna vrata, prozori, žljebovi, krovovi, dimnjaci, klime, antene i drugo.
10. Privremene građevine su montažni objekti i drugi objekti koji se postavljaju za potrebe sajmova i javnih manifestaciji i prigodnog uređenja naselja.
11. Parkovna oprema postavlja se na javne zelene površine, a namijenjena je igri djece ili rekreaciji građana (ljuljačke, tobogani, klupe, parkovna ogradica, stupići i slično).

Članak 3.

(1)Komunalnim redom u smislu ove Odluke smatra se uređenje grada i naselja, pravilno korištenje, zaštita, održavanje čistoće, estetskog izgleda i namjene javnih površina, komunalnih objekata i uređaja i drugih objekata na području Grada.

(2)Pod komunalnim redom u smislu ove Odluke također se podrazumijeva uređenje, korištenje i održavanje vanjskih dijelova građevina (pročelja, balkona, terasa, ulaznih vrata, prozora, izloga, uličnih ograda), njihovog estetskog izgleda i korištenja izgrađenog građevinskog zemljišta (dvorišta uz javne površine, prostori oko kolodvora i sl.)

(3)Mjerama za provođenje komunalnog reda smatraju se mjere propisane zakonom, ovom Odlukom i drugim propisima kojima je cilj uspostavljanje što cjelovitijeg komunalnog reda. Komunalni red provodi odnosno nadzire provođenje za djelatnosti povjerene pravnim ili fizičkim osobama Jedinstveni upravni odjel Grada Ludbrega (u daljnjem tekstu: Upravni odjel).

Članak 4.

Javne površine, komunalni objekti i uređaji posredno ili neposredno u upotrebi su pravnih osoba i građana Grada Ludbrega, služe njihovom boljem djelovanju i životu.

Članak 5.

Komunalni objekti i uređaji te obavljanje pojedinih djelatnosti povjeravaju se pravnim i fizičkim osobama na jedan od načina propisanih Zakonom o komunalnom gospodarstvu ("Narodne novine" 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13 , 147/14, i 36/15) i Odlukom o komunalnim djelatnostima koje se mogu obavljati na temelju koncesije u Gradu Ludbregu (Sl. vj. Varaždinske županije broj 2/2002.).

**II. UREĐENJE NASELJA**

Članak 6.

(1)Naselja na području Grada moraju biti uređena.

(2)Pod uređenjem naselja, u smislu ove Odluke, smatra se uređenost javnih površina kojima upravlja Grad i drugih površina u općoj uporabi i površina na upravljanju drugih, osobito izgled i uređenost:

* vanjskih dijelova zgrada,
* dvorišta, zelenih površina i ograda uz zgradu,
* ploča s imenom naselja, ulica, trgova te pločica s kućnim brojem zgrada,
* izloga,
* zaštitnih naprava,
* ploča s tvrtkom ili nazivom,
* plakata, jarbola za zastave, reklamnih i drugih zastava, natpisa, reklama i reklamnih panoa,
* privremenih građevina za sajmove i javne manifestacije,
* kioska,
* pokretnih naprava,
* komunalnih objekata, uređaja i drugih objekata u općoj uporabi,
* sportskih objekata, sportsko-rekreacijskih centara i sličnih objekata,
* parkirališta, tržnica, groblja,
* neizgrađenog zemljišta uz javnu površinu.

(3)O davanju javnih površina na privremeno korištenje za postavljanje kioska i drugih montažnih objekata, pokretnih radnji, uslužnih naprava, naprava za zabavu, ugostiteljskih terasa i drugih privremenih objekata i naprava odlučuje se pod uvjetima i na način određen posebnom odlukom Gradskog vijeća Grada Ludbrega (u daljnjem tekstu: Gradsko vijeće).

**2.1. Uređivanje vanjskih dijelova građevina**

Članak 7.

(1)Vlasnici i posjednici građevina dužni su građevine koristiti sukladno njihovoj namjeni odnosno tako da ne narušavaju estetski izgled građevine i grada, odnosno naselja, kao urbanih cjelina.

(2)Vanjski dijelovi građevina (pročelja, balkoni, terase, ulazna vrata, prozori, žljebovi i drugo) moraju biti uredni i čisti, a oštećenja se moraju popraviti.

(3)Građevine koje svojim izgledom (zbog oštećenja ili dotrajalosti vanjskih dijelova) nagrđuju opći izgled ulice i naselja moraju se urediti.

(4)Zabranjeno je mehanički uništavati pročelja građevina ili po njima ispisivati razne vrste poruka i obavijesti, crtati, šarati i na drugi ih način prljati ili nagrđivati.

(5)Korištenjem građevina ne smije se onemogućiti ili otežati korištenje javnih površina, komunalnih objekata i uređaja.

(6)Vlasnik građevine mora postaviti pločicu s kućnim brojem sukladno rješenju o određivanju kućnog broja najkasnije do početka korištenja građevine.

(7)Vlasnik, odnosno korisnik zgrade dužan je odmah otkloniti oštećenja vanjskih dijelova zgrade (pročelje ili pokrov postojeće zgrade) koji nisu nosiva konstrukcija, a zbog kojih postoji opasnost za život, zdravlje ili imovinu ljudi, sukladno posebnim propisima o Gradnji i građevinskoj inspekciji.

Članak 8.

(1)Vlasnik, korisnik, odnosno upravitelj zgrade dužan je neodržavane i neuredne vanjske dijelove zgrade obnoviti i održavati tako da se obnovljeni dijelovi zgrade uklapaju u cjeloviti izgled zgrade.

(2)Zabranjeno je djelomično uređivanje pročelja više stambenih zgrada, osim u slučaju kad više stambena zgrada ima više zasebnih ulaza, kada je dopušteno uređivanje pročelja za stanove koji pripadaju istom ulazu.

Članak 9.

Vlasnici građevina u povijesnoj jezgri grada i drugih građevina koje su zaštićene kao spomenici kulturne baštine, dužni su za sve građevinske zahvate na vanjskim dijelovima građevine zatražiti prethodnu dozvolu odnosno mišljenje Ministarstva kulture, Konzervatorski odjel u Varaždinu (u daljnjem tekstu: Konzervatorski odjel) i u slučajevima kada za radove nije potrebno ishoditi rješenje o uvjetima gradnje ili lokacijsku dozvolu prema posebnim propisima, te odobrenje Upravnog odjela.

Članak 10.

 (1)Na prozorima, balkonima, ogradama, pročeljima i drugim dijelovima zgrade, koji su neposredno vidljivi sa javne površine zabranjeno je, lijepiti ili postavljati reklame bez odobrenja Upravnog odjela u skladu s posebnom odlukom te druge predmete i uređaje (npr. vanjske jedinice rashladnih uređaja i sl.).

(2)Na prozorima, balkonima, ogradama i drugim sličnim dijelovima zgrade zabranjeno je isticati reklamne poruke i komercijalne obavijesti, a u pravilu se drži cvijeće i ukrasno bilje.

**2.2. Uređenje ograda, vrtova, dvorišta i sličnih površina**

Članak 11.

(1)Ograde uz javne površine moraju biti izrađene u skladu s dokumentacijom prostornog uređenja Grada Ludbrega, rješenjem o uvjetima građenja ili lokacijskom dozvolom i tako da se uklapaju u okoliš te ne smiju biti izvedene od bodljikave žice, šiljaka i slično.

(2)Pravne i fizičke osobe dužne su ogradu uz javne površine što ih koriste držati urednima.

(3)Ograde uz javnu površinu moraju se održavati tako da ne predstavljaju opasnost za prolaznike, te su ih vlasnici dužni redovito održavati (mijenjati i popravljati oštećene ili dotrajale dijelove, bojati, ličiti i sl.).

(4)Ograde od ukrasne živice uz javne prometne površine moraju se redovno održavati i estetskim oblikovati tako da ne sežu preko regulacijske linije na javnu površinu i da ne smetaju prometu.

(5)Vlasnici ograda od ukrasne živice dužni su nakon radova na održavanju ograde očistiti javnu površinu.

(6)Ograde ni jednim svojim dijelom ne smiju prelaziti na javnu površinu (nogostup, cestu i sl.)

Članak 12.

(1)Dvorišta, vrtove, voćnjake, vinograde, livade, neizgrađena građevinska zemljišta i druge slične površine koje su vidljive s javne površine vlasnici, odnosno korisnici moraju održavati i obrađivati sukladno njihovoj namjeni i na taj način doprinositi uređenju grada i naselja.

(2)Dvorišta i vrtovi moraju se koristiti na način da s njih ne dolaze nikakvi štetni utjecaji na javne površine, komunalne objekte i uređaje.

(3)Ukrasni nasadi, voćke i druga stabla ne smiju svojim granama prelaziti na javne prometne površine, te ne smiju biti posađeni tako da otežavaju preglednost odvijanja prometa.

(4)Ako postoji opasnost od rušenja stabla na javnu površinu i ozljeđivanja ljudi i/ili oštećenja imovine, komunalni redar će uz prethodno mišljenje upravnog odijela, rješenjem narediti vlasniku, odnosno korisniku, zemljišta sječu stabla.

(5)Travu i korov uz ogradu i javnu površinu vlasnici i posjednici dužni su redovito uklanjati.

(6)Lišće, cvjetove, plodove i grane koje padnu na javnu prometnu površinu vlasnici su dužni odmah ukloniti, a javnu površinu očistiti.

(7)Zabranjeno je spaljivanje svih otpadnih tvari na dvorištima, vrtovima, poljoprivrednom zemljištu, neizgrađenom građevinskom zemljištu i javnim površinama.

Članak 13.

(1)Javne zelene površine na području Grada uređuju se sukladno prostornim planovima i projektima uređenja okoliša.

 (2)Rekreacijske javne površine, športska i dječja igrališta i drugi javni športski objekti i uređaji na njima moraju se održavati urednima i ispravnima i koristiti u skladu s namjenom uz iznimke propisane ovom Odlukom.

(3)Na površinama i objektima iz stavka 2. ovoga članka moraju biti, na vidnome mjestu, istaknute odredbe o održavanju reda, čistoće, zaštite zelenila i slično.

**2.3. Javna rasvjeta**

Članak 14.

(1)Javno prometne površine, pješački i drugi glavni putovi na javnim zelenim površinama moraju imati javnu rasvjetu.

(2)Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značenje pojedinih dijelova grada i pojedinih javnih površina, promet i potrebe građana.

(3)Rasvjetna tijela moraju biti funkcionalna i estetski oblikovana.

(4)Javna se rasvjeta mora redovito održavati u stanju funkcionalne sposobnosti (prati, ličiti, mijenjati dotrajale žarulje i slično).

(5)Javna rasvjeta, u pravilu, mora svijetliti cijele noći u naselju Ludbreg, a u ostalim naseljima Grada Ludbrega javna rasvjeta svijetli do 24:00 sata.

Članak 15.

Za raspored, jačinu i vrstu rasvjete, te oblike rasvjetnih stupova i rasvjetnih tijela za osvjetljavanje objekata spomenika kulture potrebno je pribaviti mišljenje Konzervatorskog odjela.

Članak 16.

(1)Zabranjeno je oštećivanje i uništavanje rasvjetnih stupova i rasvjetnih tijela.

(2)Na rasvjetne stupove nije dopušteno postavljanje oglasa, obavijesti, reklama i slično osim iznimno po odobrenju Upravnog odjela.

(3)Iznimno, na objekte iz stavka 1. ovog članka mogu se postavljati nosači zastava, zastavice i drugi ukrasi, ali tako da ne smetaju odvijanju prometa.

(4)Za postavljanje zastavica i sl. koje ne postavlja Grad Ludbreg potrebna je dozvola Upravnog odjela.

**2.4. Komunalni objekti i uređaji te komunalno-urbana oprema u općoj upotrebi**

Članak 17.

(1)Pod komunalno-urbanom opremom i uređajima u smislu ove Odluke smatra se sva pokretna i nepokretna oprema i uređaji koji služe svim građanima odnosno boljem funkcioniranju grada i naselja kao urbanih cjelina.

(2)Pod komunalno-urbanom opremom smatraju se naročito: orijentacijski planovi, oglasni stupovi, oglasne ploče i konstrukcije, klupe, posude za cvijeće i zelenilo, jarboli i držači zastava, stupovi i nosači rasvjetnih tijela, košare za otpatke, pepeljare, prometne zapreke i sl.

(3)Na javnim površinama mogu se postavljati i javni satovi, javne telefonske govornice, poštanski sandučići, kao urbana oprema u vlasništvu pravnih ili fizičkih osoba.

(4)Pod komunalnim objektima u općoj upotrebi podrazumijevaju se javni zahodi.

Članak 18.

(1)Komunalno-urbana oprema i uređaji, osim opreme iz članka 17. stavak 3. je u vlasništvu Grada Ludbrega.

(2)Mjesta za postavljanje i vrstu komunalno-urbane opreme i uređaja određuje Upravni odjel.

(3)Komunalno-urbanu opremu i uređaje te komunalne objekte održava pravna ili fizička osoba kojoj je to povjerio Grad.

(4)Nije dozvoljeno oštećivanje komunalno-urbane opreme i uređaja i njeno korištenje suprotno namjeni.

Članak 19.

(1)Javni zahodi su izgrađeni na mjestima na kojima se građani okupljaju i zadržavaju ili se na takvim lokacijama postavljaju kemijski WC-i po posebnom odobrenju od strane Upravnog odjela.

(2)Javni zahodi moraju biti opremljeni odgovarajućom opremom i moraju biti uredni, ispravni i ispunjavati tehničke i higijenske uvjete.

Članak 20.

(1)Na trgovima ili drugim javnim površinama moguće je postavljanje javnih satova.

(2)Pravne ili fizičke osobe mogu na zgradama koje koriste postavljati satove, uz odobrenje Upravnog odjela.

(3)Javni satovi i satovi iz stavka 2. ovog članka moraju biti uredni i ispravni.

Članak 21.

(1)Na gradskom se području grade i postavljaju vodoskoci, fontane i drugi slični ukrasni objekti na mjestima na kojima svojim izgledom uljepšavaju okolicu.

(2)Vodoskoci, fontane i drugi slični ukrasni objekti moraju biti ispravni i uredni.

(3)Komunalne objekte i uređaje iz stavka 1. održavaju i o njima vode brigu pravne ili fizičke osobe koje obavljaju komunalnu djelatnost odnosno kojima to Grad povjeri.

Članak 22.

Poštanski sandučići postavljaju se na mjestima na kojima se građani okupljaju i zadržavaju te na stambenim zgradama s većim brojem stanova.

Članak 23.

(1)Poštanske sandučiće postavlja i održava pravna osoba koja obavlja djelatnost poštanskih usluga.

(2)Pravna osoba koja obavlja djelatnost poštanskih usluga dužna je poštanske sandučiće održavati urednima i ispravnima te kvarove uklanjati u najkraćem mogućem roku, a najkasnije u roku od 3 dana.

Članak 24.

(1)Postavljanje komunalno-urbane oprema i uređaja na javnim površinama odobrava Upravni odjel, ako posebnim propisima nije određeno drugačije.

(2)Objekti iz stavka 1. ovoga članka moraju biti postavljeni na način da ne ugrožavaju sigurnost ljudi i imovine.

(3)Zahtjevu za izdavanje odobrenja iz stavka 1. ovoga članka prilaže se izvadak iz katastarskog plana, opis i idejno rješenje namjeravanog zahvata u prostoru.

(4)U postupku rješavanja zahtjeva za postavljanje objekata iz stavka l. ovoga članka na području što je određeno kao spomenik kulture odnosno na spomeniku kulture, Upravni odjel dužan je pribaviti prethodno mišljenje Konzervatorskog odjela.

Članak 25.

Komunalno urbanu opremu i uređaje te komunalne objekte u općoj uporabi zabranjeno je uništavati, po njima šarati, crtati ili ih na drugi način prljati i nagrđivati.

**2.5. Ploče s imenom naselja, ulice, trga i pločice s brojem zgrade**

Članak 26.

(1)Naselja, ulice i trgovi moraju biti označeni imenom, a zgrade moraju biti obilježene brojevima.

(2)Naselja, ulice, trgovi i zgrade označavaju se i obilježavaju na način i po postupku propisanom posebnim propisom.

Članak 27.

(1)Za označavanje imena naselja, ulica i trgova postavljaju se ploče, a na zgrade se postavljaju pločice s kućnim brojem zgrade.

(2)Ploče za označavanje imena ulica i trgova mogu sadržavati i opis značenja imena ulica i trgova i druge informacije ili se uz njih mogu postavljati ploče (dopunske ploče) s opisom značenja imena ulica i trgova i drugim informacijama.

Članak 28.

(1)Vlasnik zgrade dužan je na zgradu postaviti pločicu s kućnim brojem zgrade sukladno posebnim propisima.

(2)Vlasnik zgrade dužan je na zgradu postaviti pločicu s kućnim brojem zgrade najkasnije do početka njezina korištenja.

(3)Vlasnik, odnosno upravitelj zgrade, dužan je voditi brigu o tome da zgrada bude stalno obilježena brojem.

Članak 29.

Zabranjeno je oštećivati i uništavati te neovlašteno skidati i mijenjati ploče i pločice iz članka 27. ove Odluke.

**2.6. Kolodvori i parkirališta**

Članak 30.

(1)Kolodvorske zgrade, otvorene čekaonice, sanitarni uređaji i predprostori ispred kolodvora, te čekaonice putničkoga i teretnog željezničkog, autobusnog i drugog prometa, moraju biti uredne, ispravne i ispunjavati tehničke i higijenske uvjete.

(2)Postaje autobusnog prometa na području grada i naselja moraju biti u pravilu natkrivene i opremljene klupama te održavane u urednom i ispravnom stanju, a oštećenja tih prostora moraju se u što kraćem roku otkloniti.

(3)Klupe i drugi predmeti, te nasadi koji se nalaze na peronima i pred zgradama kolodvora, odnosno u otvorenim čekaonicama moraju biti čisti, uredni i ispravni i nije dozvoljeno njihovo oštećivanje.

(4)Za uređenje i održavanje objekata iz ovog članka zadužene su pravne i fizičke osobe koje obavljaju prijevoz putnika.

Članak 31.

(1)Javna parkirališta moraju se održavati čistima i urednima. Na javnim parkiralištima mora se održavati red, a vozila se moraju parkirati unutar označenog parkirnog mjesta.

 (2)Javna parkirališta održava vlasnik ili koncesionar.

(3)Na javnim parkiralištima zabranjeno je ostavljati teretna i priključna vozila, autobuse, radne i poljoprivredne strojeve.

(4)Na javnim parkiralištima zabranjeno je trgovanje, pretovar robe i dr. što nije u skladu s namjenom, bez odobrenja Upravnog odjela.

(5)Na javnim parkiralištima je zabranjeno izvođenje praktične nastave u autoškolama.

**2.7. Tržnice**

Članak 32.

(1)Gradske tržnice i trgovi (u nastavku teksta: tržnice) i sajmišta na kojima se obavlja promet poljoprivrednim i drugim proizvodima moraju biti čisti, uredni i ispunjavati tehničke i higijenske uvjete.

(2)Na mjestima iz stavka 1. ovoga članka postavlja se odgovarajuća oprema za odlaganje otpada.

(3)Pravna osoba koja obavlja komunalnu djelatnost tržnice na malo dužna je osiguravati ispravnost i čistoću opreme i uređaja na otvorenim tržnicama, trgovima i sajmištima.

Članak 33.

(1)Pravna osoba koja obavlja komunalnu djelatnost tržnice na malo donosi tržni red.

(2)Na tržni red iz stavka l. ovoga članka Gradonačelnik daje suglasnost.

Članak 34.

(1)Kiosci i naprave postavljeni na tržnicama moraju biti uredni, ispravni i ispunjavati tehničke i higijenske uvjete.

(2)Klupe, suncobrani, tende, ručna kolica i slične naprave na tržnicama i sajmištima moraju biti izrađeni od prikladnog materijala, te moraju biti uredni i ispravni.

Članak 35.

(1)Pravna osoba koja obavlja komunalnu djelatnost tržnica na malo, dužna je nakon isteka radnog vremena očistiti, oprati i urediti tržnicu (ukloniti, odnosno složiti klupe i druge potrebne naprave na za to određeno mjesto).

(2)Čistoću i skupljanje komunalnog otpada na tržnicama na malo i sajmištima, kao i neposredno uz te objekte, dužna je održavati i obavljati pravna ili fizička osoba kojoj su isti povjereni na upravljanje.

Članak 36.

Zabranjena je prodaja ili izlaganje poljoprivrednih i dr. proizvoda odnosno robe na klupama, automatima, ili drugim sličnim napravama izvan prostora tržnica na malo, sajmišta ili za to registriranog prostora bez odobrenja Upravnog odjela.

**2.8. Nazivi, izlozi, reklamni panoi, zaštitne naprave i plakati**

Članak 37.

(1)Pravne i fizičke osobe, koje su to dužne na osnovi posebnih propisa, ističu na pročelja zgrade u kojoj koriste poslovni prostor, odnosno u kojoj je sjedište radnje, odgovarajuću natpisnu ploču, odnosno tvrtku (u nastavku teksta: naziv).

(2)Naziv mora biti čitljiv i tehnički i estetski oblikovan, jezično ispravan, uredan i u skladu s posebnim propisima.

(3)Pravne i fizičke osobe dužne su ukloniti naziv u roku od 8 dana od prestanka obavljanja djelatnosti, odnosno iseljenja iz zgrade.

Članak 38.

(1)Izlozi, izložni ormarići i drugi slični objekti koji su sastavni dio građevine, a služe izlaganju robe, moraju biti tehnički i estetski oblikovani, odgovarajuće osvijetljeni i u skladu s izgledom zgrade i okoliša, te se moraju postavljati tako da ne onemogućavaju ili otežavaju korištenje javnih površina.

(2)Izlozi se moraju redovito uređivati, čistiti i prati.

(3)Korisnik izloga ne smije u izlogu držati ambalažu ili skladištiti robu te izlagati robu izvan poslovnog prostora.

Članak 39.

(1)Osvjetljenje izloga mora biti izvedeno u skladu sa suvremenom svjetlosnom tehnikom, a svjetlost ne smije izravno obasjavati prometnu površinu.

(2)Izlozi u užem centru grada moraju biti osvijetljeni cijelu noć, a ostali izlozi do 24 sata ljeti, odnosno do 23 sati zimi.

(3)Vlasnik, odnosno korisnik poslovnog prostora koji se ne koristi dužan je izlog uredno prekriti neprozirnim materijalom, odnosno onemogućiti uvid u unutrašnjost poslovnog prostora.

Članak 40.

(1)U izloge i druge vanjske dijelove poslovnih prostorija (vrata i slično) ne smiju se postavljati oglasi, plakati i sl. koji nisu vezani s djelatnošću korisnika izloga.

(2)Za postavljanje oglasa, plakata i sl. koji nisu vezani uz djelatnost korisnika izloga, korisnik je dužan zatražiti odobrenje, u skladu s posebnom Odlukom.

(3)Odobrenje nije potrebno za postavljanje plakata i oglasa koji ukazuju na kulturne, gospodarske, sportske i zabavne priredbe i manifestacije.

(4)Korisnik izloga dužan je postavljene plakate i oglase skinuti odmah po isteku određene manifestacije.

(5)Izlaganje robe izvan izloga, na vrata i prozore poslovnih prostorija, okvire izloga i pročelja građevina nije dozvoljena, a na javnim površinama moguće je samo uz dozvolu Upravnog odjela.

Članak 41.

(1)Stvari, cijene, cjenici, ukrasi i sl. u izlozima moraju biti izloženi estetski i stručno, na način koji jasno iskazuje djelatnost.

(2)Na dane blagdana, te povodom značajnih gospodarskih, kulturnih i sportskih manifestacija, korisnici izloga dužni su ih prigodno urediti.

(3)Za prigodno uređenje izloga nije potrebno odobrenje.

Članak 42.

Na gradskom se području na objekte, zemljišta i druge prostore mogu postavljati reklamne konstrukcije, reklamne ploče, reklamni panoi, reklamne zastave, transparenti i drugi prigodni natpisi, reklamni ormarići, oglasni panoi, putokazi koji se ne smatraju prometnim znakom i drugi objekti koji služe reklamiranju i informiranju (u nastavku teksta: reklame), te jarboli za zastave, zaštitne naprave na izlozima (tende, stakla, prozori, roloi, platna) i slično, u skladu s posebnom odlukom.

Članak 43.

(1)Plakati, oglasi i druge objave reklamno-promidžbenog ili informativnog obilježja, koji su u pravilu privremenog karaktera, mogu se na javnim površinama postavljati samo na oglasnim stupovima, oglasnim pločama, konstrukcijama i oglasnim ormarićima koje postavlja Grad Ludbreg, odnosno od njega ovlaštena pravna ili fizička osoba.

(2)Plakati, oglasi i sl. objave moraju biti estetski oblikovani, čitki i pravopisno ispravni.

(3)Mjesta za postavljanje naprava i oblike tih naprava iz stavka 1. ovog članka određuje i odobrava Upravni odjel.

(4)O održavanju naprava iz stavka 1. brine se Upravni odjel odnosno pravna ili fizička osoba, kojoj je Gradonačelnik iste povjerio na upravljanje.

(5)Postavljanje plakata, oglasa i sličnih objava nije dozvoljeno na pročeljima građevina, ogradama, stupovima javne rasvjete, telefonskim govornicama i sl.

(6)Nije dozvoljeno oštećivanje oglasnih stupova, ploča, oglasnih ormarića, postavljenih plakata, oglasa i sličnih objava.

(7)Troškove uklanjanja plakata, oglasa i čišćenje površina na kojima nisu smjeli biti postavljeni, snosi fizička ili pravna osoba koja ih je postavila ili osoba koja se iz sadržaja plakata, oglasa ili objave može utvrditi kao vlasnik.

Članak 44.

(1)Prilikom izbornih promidžbi političke stranke i pojedinci koji namjeravaju postaviti svoje plakate, dužni su Upravnom odjelu podnijeti svoje zahtjeve za postavljanje plakata, a Upravni odjel će u roku od 15 dana, u dogovoru sa strankama i pojedincima koji sudjeluju u promidžbi izraditi lokacijski plan postavljanja plakata.

(2)Prestankom izborne promidžbe političke stranke i pojedinci dužni su svoje plakate ukloniti u roku od 3 dana.

Članak 45.

Na području Grada Ludbrega nije dozvoljeno bacanje letaka bez posebne dozvole Upravnog odjela.

Članak 46.

(1)Nazivi, reklamni panoi, jarboli za zastave, zaštitne naprave na izlozima i plakati moraju se održavati čistima, urednima i ispravnima, a dotrajali se moraju obnoviti, odnosno zamijeniti.

(2)Predmete iz stavka 1. ovoga članka ne smije se prljati, oštećivati ili uništavati.

Članak 47.

Za postavljanje naziva, reklamnih panoa, jarbola za zastave i tendi provodi se postupak u skladu s posebnom odlukom Grada Ludbrega.

**2.9. Spomenici, spomen-ploče, skulpture i slični predmeti**

Članak 48.

(1)Na području Grada Ludbrega na objekte, zemljište i druge prostore mogu se postavljati spomenici, spomen-ploče, skulpture i slični predmeti (u nastavku teksta: spomenici).

(2) Za postavljanje spomenika podnositelj zahtjeva dužan je priložiti skicu, tehnički opis, oznaku lokacije i obrazloženje o potrebi postave predmeta.

(3)Za postavljanje i uklanjanje spomenika, potrebno je odobrenje Gradonačelnika, ako posebnim propisima nije drugačije određeno.

Članak 49.

Upravni odjel dužan je pribaviti prethodnu suglasnost Konzervatorskog odjela ako se postavlja ili uklanja spomenik za koji se utvrdi da ima obilježja spomenika kulture, te ako se radi o postavljanju spomenika na područje ili na objekt koji je spomenik kulture ili prirode.

Članak 50.

Kada se spomenik postavlja na objekt ili zemljište koji su vlasništvo druge fizičke ili pravne osobe, podnositelj zahtjeva dužan je pribaviti i suglasnost vlasnika, sukladno propisima o vlasništvu.

Članak 51.

(1)Spomenici se moraju održavati urednima i zaštititi od uništavanja.

(2)Spomenike se ne smije prljati, oštećivati, uništavati, ne smije se pisati ili crtati po njima, niti na drugi način nagrđivati njihov izgled.

**2.10. Pokretne naprave**

Članak 52.

(1)U Gradu Ludbregu mogu se postavljati pokretne naprave.

(2)Pokretnim napravama u smislu ove odluke smatraju se štandovi ili klupe, kolica za prodaju raznih artikala, ledenice za sladoled u originalnom pakiranju, ambulantne, ugostiteljske i druge prikolice, peći i naprave za pečenje plodina, spremišta za priručni alat i materijal, naprave za čišćenje obuće, vage za vaganje ljudi, pozornice i slične naprave.

(3)Pokretnim napravama u smislu ove odluke smatraju se i stolovi, stolice, suncobrani i sjenila, pokretne ograde i druge naprave koje se postavljaju kao otvorene terase ispred ugostiteljskih, zanatskih i drugih radnji, odnosno u njihovoj neposrednoj blizini, te šatori u kojima se obavlja ugostiteljska djelatnost, djelatnost cirkusa, luna-parka, zabavne radnje, automobili kao izložbeni primjerci ili lutrijski zgodici i slično.

Članak 53.

Pokretnim napravama ne smatraju se privremeno postavljeni objekti pravnih ili fizičkih osoba koje obavljaju komunalne djelatnosti i naprave koje te osobe koriste pri obavljanju radova iz svog djelokruga.

Članak 54.

(1)Postavljanjem pokretnih naprava ne smije ne sprečavati ili otežavati korištenje zgrada ili drugih objekata i ugrožavati sigurnost prometa, te uništavati javne zelene površine.

(2)Smještaj pokretnih naprava u blizini križanja mora odgovarati uvjetima o sigurnosti prometa i svojim položajem ne smije smanjivati preglednost i odvijanje prometa.

Članak 55.

(1)Pokretne naprave postavljaju se tako da svojim položajem i smještajem što bolje udovolje svrsi i namjeni za koju se postavljaju.

(2)Pokretne naprave mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoće ili ometati promet, te na onim mjestima na kojima se neće umanjiti estetski i opći izgled toga mjesta.

(3)Pojedina mjesta na javnim površinama i drugim površinama uz javne površine na kojima je odobreno privremeno postavljanje stolova, stolica, suncobrana i slično radi organiziranja otvorenih terasa, moraju biti ograđena pokretnim ogradama i ukrašena zelenilom.

(4)Pokretne naprave i njihov okoliš moraju se držati urednima i ispravnima.

Članak 56.

(1)Za postavljanje pokretnih naprava potrebno je odobrenje Upravnog odjela te oblikovno rješenje.

(2)Odobrenjem iz stavka 1. ovoga članka određuje se lokacija za postavljanje, veličina naprave, izgled naprave, način uređivanja zauzete površine i vrijeme na koje se postavlja.

(3)Uz zahtjev za postavljanje pokretnih naprava potrebno je priložiti skicu pokretne naprave i tehnički opis.

(4)Ako se pokretna naprava postavlja na javnu površinu iz članka 2. ove Odluke, ili neizgrađeno građevinsko zemljište koje je u vlasništvu Grada, uz odobrenje će se donijeti i obavijest o obavezi plaćanja poreza na korištenje javne površine u skladu s posebnom Odlukom.

(5)Gradonačelnik može odrediti da se za postavljanje pokretnih naprava u određenim slučajevima (humanitarne priredbe i slično) ne plaća porez na korištenje javne površine.

Članak 57.

Za postavljanje pokretne naprave na zemljištu u vlasništvu pravne ili fizičke osobe uz javnu površinu i koje imaju pristup s javno-prometne površine, potrebno je odobrenje Upravnog odjela. Podnositelj zahtjeva uz zahtjev treba priložiti i ispravu iz koje proizlazi njegovo pravo na postavljanje takve naprave.

Članak 58.

Lokacije za postavljanje pokretnih naprava na javnim površinama, postupak dodjele lokacije, visinu i plaćanje naknade te drugi odnosi s tim u vezi uređuje se posebnom Odlukom.

Članak 59.

Pravne i fizičke osobe, vlasnici i posjednici poslovnih prostorija, kioska, pokretnih naprava i sl., koje obavljaju trgovačku, ugostiteljsku ili drugu djelatnost dužni su o svom trošku postaviti košarice za prikupljanje otpadaka, te po potrebi u toku radnog vremena, a obavezno pred kraj radnog vremena otpad iz tih košarica odložiti u posude ili spremnike za odlaganje komunalnog otpada.

Članak 60.

(1)U povodu državnih, i drugih blagdana, obljetnica, raznih manifestacija i sličnoga, može se organizirati prigodno uređivanje javnih površina grada i naselja.

(2)Prigodno uređivanje organizira se postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvca i slično.

(3)Prigodno uređivanje moguće je uz odobrenje Upravnog odjela.

**III. ODRŽAVANJE ČISTOĆE I ČUVANJE JAVNIH POVRŠINA**

**3.1. Javne površine**

Članak 61.

(1)Javne površine koriste se u skladu s njihovom namjenom.

(2)Javne površine treba održavati tako da budu uredne i čiste, te da služe svrsi za koju su namijenjene.

(3)Ne smije se uništavati, oštećivati niti onečišćavati javne površine, objekte i uređaje što su na njima ili su njihov sastavni dio.

(4)Održavanje i čuvanje nerazvrstanih cesta, te drugi odnosi s tim u vezi uređuju se posebnom Odlukom.

Članak 62.

(1) Lukom d.o.o., Koprivnička 17, 42230 Ludbreg, OIB 29732862130- tvrtka kojoj je Grad povjerio obavljanje komunalne djelatnosti održavanja čistoće javnih površina i prikupljanje komunalnog otpada (U daljnjem tekstu: Davatelj javne usluge) dužna ih je redovno i izvanredno održavati i čistiti sukladno programu održavanja komunalne infrastrukture na području Grada Ludbrega, koji donosi Gradsko vijeće.

(2)Javno prometne površine moraju se redovno čistiti i prati u skladu s programom održavanja komunalne infrastrukture grada.

(3)U održavanju čistoće i čišćenju javnih površina dužne su sudjelovati sve pravne i fizičke osobe koje koriste javne površine, ili su vlasnici, odnosno posjednici građevina, poslovnih prostorija ili zemljišta uz te površine.

Članak 63.

(1)Izvanredno čišćenje javnoprometnih površina određuje Upravni odjel.

(2)Izvanredno čišćenje javnoprometnih površina odredit će se kada zbog vremenskih nepogoda ili sličnih događaja javnoprometne površine budu prekomjerno onečišćene, te kada ih je iz drugih razloga potrebno izvanredno čistiti.

(3)Vlasnici i posjednici građevina i poslovnih prostorija neposredno uz javne prometne površine dužni su redovito održavati čistoću nogostupa ispred građevina i poslovnih prostorija.

(4)Čišćenje su dužni obavljati tako da skupljeno smeće uredno odlažu u posude ili spremnike za odlaganje komunalnog otpada.

Članak 64.

(1)Fizičke ili pravne osobe koje obavljaju djelatnost zbog koje dolazi do prekomjernog onečišćavanja javnih površina, dužne su ih redovno čistiti.

(2)Poznatom počinitelju većeg onečišćenja, Upravni odjel odredit će obvezu čišćenja javne površine i uklanjanja otpada ili će to izvršiti na njegov trošak.

(3)Vlasnik ili korisnik športskih ili rekreacijskih objekata, zabavnih parkova ili igrališta, organizator javnih skupova, javnih priredaba i zakupac javnih površina koji ih povremeno koriste, obavezni su osigurati čišćenje javnih površina koje služe kao pristup tim objektima ili za postavljanje objekata, tako da te površine budu očišćene odmah nakon završetka priredbe ili vremena korištenja objekta.

(4)Ukoliko osoba iz stavka 1. ovog članka odmah nakon uporabe javne površine ne izvrši čišćenje (skupljanje i odlaganje otpada) ono će se izvršiti o trošku te osobe.

Članak 65.

(1)Na javne površine postavljaju se spremnici za otpatke.

(2)Spremnici za otpatke na javnim površinama postavlja Davatelj javne usluge kojem je Grad povjerio održavanje čistoće javnih površina, odnosno održavanje zelenih površina.

(3)Davatelj javne usluge dužan ih je održavati čistima i funkcionalno ispravnima.

(4)Vlasnik, odnosno korisnik poslovnog, trgovinskog, ugostiteljskog i uslužnog objekta dužan je čistiti i održavati spremnike za otpatke koje se nalaze uz te objekte.

Članak 66.

(1)Spremnici za otpatke mogu se postaviti na stupovima, ogradama uz nogostupe, samostojećim postoljima i na pročelja zgrada.

(2)Zabranjeno je postavljanje spremnika za otpatke na stupove na kojima se nalaze prometni znakovi, stupove javne rasvjete, drveća i jarbole za isticanje zastava, te na drugim mjestima na kojima bi narušavali izgled naselja, zgrada ili bi ometale promet.

Članak 67.

Davatelj javne usluge (usluge prikupljanja mješovitog komunalnog otpada, biorazgradivog otpada i odvojenog prikupljanja otpadnog papira, metala, stakla, plastike i tekstila te krupnog (glomaznog) dužan je ugovoriti korištenje spremnika za odvojeno prikupljanje otpada kako je navedeno u Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada.

Članak 68.

Na javnim se površinama ne smije ostavljati ili na njih bacati bilo kakav otpad ili ih se na drugi način onečišćivati, a osobito se zabranjuje:

1. bacati ili ostavljati izvan košara i drugih posuda za otpad različit otpad i druge radnje kojima se onečišćuje javna površina;
2. ostavljati otpad nakon dnevnog korištenja ljetnih terasa;
3. bacati goruće predmete u košare ili druge posude za otpad;
4. oštećivati košare i posude za otpad;
5. odlagati građevni i otpadni građevni materijal i postavljati predmete, naprave i strojeve na javne površine bez odobrenja Upravnog odjela;
6. popravljati, servisirati i prati vozila na javnim površinama;
7. ispuštati otpadne vode i gnojnice;
8. bacati reklamne i druge letke iz zrakoplova ili na drugi način;
9. zagađivati i bacati otpad i otpadne tvari u jezera, rijeke, potoke i na obale;
10. paliti otpad;
11. ostavljati teretne prikolice;
12. ostavljati kamp-prikolice, vozila sa spavaćim prostorom i druga priključna vozila;
13. ostavljati vozila oštećena u sudaru i olupine vozila dulje od 15 dana;
14. obavljati bilo kakve radnje ili njihovo propuštanje, kojima se onečišćuju javne površine;
15. bacanje i odlaganje otpada u slivnike gradske kanalizacije, putne grabe i sl.,
16. voditi psa bez povodnika i nadzora.

Članak 69.

Zabranjeno je crtanje i pisanje raznih poruka i tekstova, po javnoprometnim površinama bez odobrenja Upravnog odjela, osim prometne signalizacije sukladno posebnim propisima.

Članak 70.

(1)Vozila koja sudjeluju u prometu ne smiju onečišćavati javne površine ispuštanjem ulja, benzina, rasipanjem tereta, nanošenjem blata i sl.

(2)Vozila koja prevoze tekući ili sipki materijal moraju imati sanduke i karoserije iz kojih se materijal ne može prosipati niti curiti.

(3)Vozila koja prevoze papir, sijeno, slamu, piljevinu, lišće i drugi rasuti teret moraju se prekriti ceradom, gustom mrežom ili se na drugi način mora osigurati da se materijal ne prosipa po javnoj površini.

(4)Vozač koji onečisti javnu površinu dužan je poduzeti radnje radi otklanjanja onečišćenja odmah nakon što je do njega došlo, a ukoliko to ne učini Upravni odjel će naložiti otklanjanje onečišćenja o njegovom trošku.

Članak 71.

Za istovar, smještaj i ukrcaj građevnog materijala, podizanje skela te popravke vanjskih dijelova zgrada i slične građevinske radove može se, u skladu s propisima o sigurnosti prometa, privremeno koristiti javna površina ili neizgrađeno građevinsko zemljište.

Članak 72.

(1)Odobrenje za korištenje javne površine ili neizgrađenoga građevinskog zemljišta za radove iz članka 71. ove Odluke izdaje, na zahtjev izvođača radova ili investitora radova, Upravni odjel.

(2)Ako se za radove koriste javne prometne površine, investitor radova dužan je uz zahtjev priložiti suglasnost Policijske uprave Varaždinske.

(3)Odobrenjem iz stavka 1. ovoga članka odredit će se uvjeti i način istovara i smještaja građevnog materijala, mjere sigurnosti, vrijeme na koje se istovar i smještaj odobrava, te iznos poreza za korištenje javne površine ili neizgrađenoga građevinskog zemljišta, osim u slučajevima kada je Grad Ludbreg investitor radova.

Članak 73.

(1)Prigodom izvođenja radova navedenih u članku 72. ove Odluke mora se osigurati prohodnost pločnika i kolnika sukladno Zakonu o sigurnosti prometa na cestama. Zauzeti dio javne površine mora se ograditi urednom ogradom. Ograda se mora stalno održavati, a od sumraka do svanuća, kao i za magle, mora se propisno označiti i osvijetliti sa više dobro učvršćenih svjetiljki narančaste boje.

(2)Građevni materijal mora biti stalno uredno složen i to tako da ne sprečava otjecanje oborinske vode.

Članak 74.

Investitor je dužan, najkasnije u roku od 8 dana prije početka izvođenja radova, sklopiti ugovor o zbrinjavanju komunalnog i neopasnog tehnološkog otpada s gradilišta sa pravnom osobom koja obavlja navedenu djelatnost sukladno zakonu te o tome pisano obavijestiti Upravni odjel.

Članak 75.

 (1)Izvođač građevinskih radova dužan je osigurati da se zemlja ne rasipa, a drugi rastresiti materijal treba držati u sanducima i ogradama, ako radovi na istom mjestu traju duže od 24 sata.

(2)Miješanje betona i morta dopušteno je u posudama ili na limovima.

(3)Javna površina ispod skela može se, u pravilu, izuzeti iz prometa samo za vrijeme dok gradnja ne dosegne visinu stropa nad prizemljem.

(4)Prolaz ispod skela mora se zaštititi od sipanja i padanja materijala zaštitnim krovom u visini od tri metra iznad pločnika, a skelu treba izvesti tako da se ispod nje može prolaziti.

(5)Uz vodoravnu, treba osigurati i okomitu zaštitu pročelja. Zaštitni krov prema ulici mora sezati 60 cm ispred pravca skele, a na svim otvorenim stranama mora biti ograđen punom ogradom visine od barem 60 cm. Ako zaštitni krov seže na kolnik, ispod krova se mora ostaviti slobodni prostor u visini od najmanje 4,5 m i to tako da ne ometa odvijanje prometa.

(6)Ako se gradnja iz bilo kojeg razloga na duže vrijeme obustavi, izvođač radova dužan je ukloniti skele i drugi materijal s javne površine.

(7)Ako se javna površina upotrebljava za istovar i utovar rastresitog materijala, na njoj se smije složiti samo toliko materijala koliko se može odvesti u toku jednog dana.

Članak 76.

(1)Izvođač radova je dužan, najkasnije 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.

(2)Nakon završetka radova izvođač je dužan zauzetu površinu ostaviti u stanju u kakvom je bila prije izvođenja radova.

Članak 77.

Prigodom izvođenja radova iz članka 72. ove Odluke i izvođenja ostalih građevinskih radova izvođač je dužan poduzimati mjere sprečavanja onečišćavanja javnih površina:

1. čistiti javne površine oko gradilišta od svih vrsta građevnih i drugih materijala, blata i slično, taloženje kojih je na javnim površinama posljedica izvođenja radova iz stavka 1. ovog članka;
2. polijevati trošni materijal za vrijeme rušenja građevinskih objekata kako bi se spriječilo stvaranje prašine;
3. spriječiti onečišćenje sustava za oborinsku odvodnju;
4. deponirati građevni materijal u okviru gradilišta tako da se ne ometa promet i slobodno otjecanje vode te da se materijal ne raznosi po javnim površinama.

Članak 78.

(1)Sukladno Zakonu o gradnji („Narodne novine" broj 153/13 i 20/17), članka 53., stavak 1., izvođač je osoba koja gradi ili izvodi pojedine radove na građevini.

(2)Prigodom izvođenja radova iz članka 72. stavka 1. ove Odluke, izvođač mora poduzimati mjere sprečavanja onečišćavanja javnih površina, a osobito ograditi u skladu s građevinskom dozvolom, Zakonom o gradnji, tehničkim propisima, posebnim propisima, pravilima struke i pri tome:

1. čistiti, odnosno osigurati čišćenje javnoprometne površine oko gradilišta od svih vrsta građevnog i drugih materijala, blata i slično, a taloženje kojih je na javnim površinama posljedica izvođenja radova,
2. polijevati trošni materijal za vrijeme rušenja građevinskih objekata kako bi se spriječilo stvaranje prašine,
3. čistiti ulične slivnike u neposrednoj blizini mjesta na kojima se radovi izvode,
4. deponirati građevni materijal u okviru gradilišta tako da se ne ometa promet i slobodno otjecanje vode te da se materijal ne raznosi po javnim površinama,
5. gospodariti građevnim otpadom nastalim tijekom građenja na gradilištu sukladno propisima koji uređuju gospodarenje otpadom uz propisanu prateću dokumentaciju,
6. oporabiti i/ili zbrinuti građevni otpad nastao tijekom građenja na gradilištu sukladno propisima koji uređuju gospodarenje otpadom, a kao dokaz imati propisanu prateću dokumentaciju (Prateće listove za otpad).

Članak 79.

(1)Ako se s radovima na objektu ne započne u roku od sedam dana od dana postavljanja građevinske skele ili ako se na vrijeme duže od 30 dana zaustavi gradnja, izvođač je dužan skelu i drugi materijal odmah ukloniti s javne površine.

(2)Ako podnositelj zahtjeva ne postupi sukladno stavku 1. ovoga članka, komunalni redar naredit će rješenjem uklanjanje građevinske skele i drugog materijala.

Članak 80.

(1)Za istovar drva, ugljena i sličnog, te za piljenje i cijepanje drva prvenstveno treba upotrebljavati dvorište.

(2)U slučaju potrebe neophodno se potrebni dio javne površine može privremeno upotrijebiti za istovar drva, ugljena i sličnog, te za slaganje i piljenje ogrjevnog drva, ali tako da se ne ometa cestovni i pješački promet. Drva se moraju složiti okomito na rub pločnika, tako da se spriječi kotrljanje na kolnik.

(3)Drva, ugljen i slično moraju se ukloniti s javne površine odmah, a najkasnije do kraja dana, a upotrijebljena se površina mora odmah očistiti od piljevine i drugih otpadaka.

(4)Cijepanje drva i razbijanje ugljena i drugih predmeta na javnim površinama nije dopušteno.

Članak 81.

(1)Utovar i istovar robe i materijala mora se obavljati prvenstveno izvan javnih površina. U opravdanim slučajevima, kao npr. radi nedostatka prostora ili kolnog ulaza i slično, istovar i utovar mogu se privremeno obaviti na javnim površinama, osim na mjestima na kojima je to zabranjeno.

(2)Ako se iznimno roba mora istovarivati na javnu površinu, tada se mora složiti tako da ne smeta prometu i mora se ukloniti odmah, ili najkasnije u roku od 4 sata nakon istovara.

Članak 82.

(1)Na javne površine ispred radnji, prodavaonica i skladišta ne smije se odlagati ambalaža i slično.

(2)Ispred zgrade i ograde, ili na zgradu i ogradu, ne smiju se odlagati uređaji ili predmeti koji mogu ozlijediti prolaznike ili im nanijeti neku štetu, a takvi se predmeti ne smiju ni ostavljati na javnim površinama.

Članak 83.

(1)Radnici koji obavljaju čišćenje javnih površina dužni su ih čistiti tako da ne dižu prašinu, skupljeni otpad odmah odlože u pokretne spremnike za otpad i skupljeni otpad nakon toga utovare u vozilo za odvoz otpada.

(2)Ukoliko prilikom čišćenja otpada naiđu na opasni otpad, o istome su dužni odmah obavijestiti nadležnu inspekcijsku službu.

(3)Ukoliko prilikom čišćenja naiđu na veću količinu iskoristivog otpada dužni su o tome obavijestiti svog voditelja poslova koji je dužan poduzeti mjere da se isti skupi i odloži na način propisan ovom Odlukom.

Članak 84.

(1)Čistoću i košnju trave na nasipima uz rijeku Bednju dužna su održavati poduzeća koja upravljaju tim površinama.

(2)Nije dozvoljeno odlaganje otpada i oštećivanje zelenila uz te objekte.

**3.2. Javne zelene površine**

Članak 85.

(1) Javne zelene površine uređuju se sukladno prostornim planovima i programu održavanja javnih zelenih površina.

(2)Javne zelene površine mogu se koristiti samo sukladno njihovoj namjeni uz iznimke propisane ovom Odlukom.

(3)Pokošena trava, lišće, grane i slično s javne zelene površine moraju se ukloniti najkasnije u roku od 3 dana, dok se s javnoprometne površine pokošena trava i odrezane grane moraju ukloniti odmah.

(4)Drvoredi, porušena i bolesna stabla moraju se zamijeniti novima, uklanjati bolesne i suhe grane i uklanjati štetnike na javnoj zelenoj površini sukladno programu održavanja tih površina.

Članak 86.

(1)Lukom d.o.o., Koprivnička 17, 42230 Ludbreg, OIB 29732862130, tvrtka kojoj je Grad povjerio obavljanje komunalne djelatnosti održavanja čistoće javnih zelenih površina i dužna ih je redovno i izvanredno održavati i čistiti sukladno Programu održavanja komunalne infrastrukture na području Grada Ludbrega koji donosi Gradsko vijeće.

(2)Fizička ili pravna osoba koja upravlja ili gospodari javnim športskim, rekreacijskim i dr. sličnim objektima, spomen-područjima, grobljima i slično obvezna je redovno održavati javnu zelenu površinu unutar tih prostora, te brinuti za njezinu zaštitu i obnovu.

(3)Postojeće javne zelene površine uređuju se i održavaju prema godišnjem planu koji na prijedlog Gradonačelnika donosi Gradsko vijeće.

Članak 87.

Uređenje i održavanje javnih zelenih površina obuhvaća:

1. obradu i pripremu zemljišta, te sadnju nasada i sijanje trave,
2. njegu i obnavljanje ukrasnog drveća i grmlja, cvjetnih nasada, trave i drugog zelenila,
3. održavanje drvoreda i pojedinačnih stabala na javnim površinama,
4. zalijevanje nasada vodom,
5. košnju trave i uklanjanje korova,
6. održavanje i obnavljanje pješačkih staza, ograda, klupa i drugih uređaja na zelenim površinama,
7. skupljanje i odlaganje komunalnog otpada sa zelenih površina,
8. skidanje snijega i leda sa stabala i ukrasnog grmlja,
9. postava, sadnja i održavanje žardinjera,
10. održavanje zelenila i opreme dječjih igrališta,
11. i druge potrebne radove.

Članak 88.

(1)Stabla, ukrasne živice i drugo zelenilo uz prometnice moraju se održavati urednima, tako da ne ometaju sigurnost i vidljivost ili preglednost u prometu.

(2)Upravni odjel naložit će vlasniku zemljišta uklanjanje osušenog ili bolesnog stabla ili grana koje bi svojim rušenjem odnosno padom mogli ugroziti sigurnost ljudi, prometa ili objekata u neposrednoj blizini.

Članak 89.

Na javnim zelenim površinama ne smiju se, bez odobrenja Upravnog odjela, obavljati bilo kakvi radovi, osim redovnog održavanja tih površina sukladno programu uređenja.

Članak 90.

Prigodom gradnje objekata, oko kojih je planom predviđeno uređenje zelenih površina, izvođač je dužan, u pravilu, sačuvati postojeća stabla na zemljištu određenom planom za zelenu površinu, te ih zaštititi za vrijeme izvođenja radova.

Članak 91.

(1)Unutar javnih zelenih površina dopušteno je postavljanje svih vodova komunalne infrastrukture te drugih vodova samo podzemno.

(2)Stabla, grane, ukrasno grmlje i dr. s javnih površina koje smetaju postavljanju ili korištenju zračnih ili podzemnih vodova, odnosno korištenju građevina, uklanja ovlaštena pravna ili fizička osoba iz čl. 86. st. 1. ove Odluke.

Članak 92.

Bez odobrenja Upravnog odjela na javnoj zelenoj površini zabranjeno je osobito:

1. rezati grane i vrhove, rušiti i uklanjati drveće, te vaditi panjeve;
2. prekopavati javne zelene površine;
3. rekonstruirati postojeće i graditi nove javne zelene površine ako posebnim propisom nije drugačije određeno;
4. postavljati bilo kakve objekte, uređaje, naprave, reklamne panoe i slično;
5. odlagati građevni materijal;
6. kampirati;
7. sakupljati plodove, grane i lišće;
8. uklanjati suha stabla;
9. skidati plodove s drveća i grmlja, kidati i brati cvijeće, vaditi cvjetne i travnate busenove, te kidati grane s grmlja i drveća;
10. skupljati i odnositi suho granje, kore i lišće.

Članak 93.

(1)Radi zaštite javne zelene površine osobito se zabranjuje:

1. guliti koru sa stabala, rezati, zasijecati, zarezivati, savijati, kidati, zabadati noževe, zabijati čavle, stavljati plakate i slično, bušiti, gaziti, te na drugi način oštećivati ili onečišćavati drveće, grmlje i živice;
2. brati nasade i plodove zakonom zaštićenog bilja;
3. uništavati travnjake, iskopavati i odnositi zemlju, humus i bilje;
4. bacati papir i otpatke, smeće, piljevinu, pepeo, odrezano šiblje, grane i paliti ih;
5. dovoditi i puštati životinje na dječjim igralištima i parkovima;
6. oštećivati i izvaljivati stabla i grmlje, oštećivati stabla raznim materijalom prigodom gradnje, iskrcaja i dopreme građevnog materijala, drva, ugljena i drugoga, zabijati oplate i upirati u deblo;
7. oštećivati opremu (ograde, klupe, ogradne stupiće i žicu, stolove, uređaje za rekreaciju, sprave za dječju igru, hranilišta, vodove, sanitarne uređaje, javnu rasvjetu, košare za otpatke i fontane), prljati i zagađivati;
8. puštati otpadne vode, kiselinu, motorna ulja i gnojnice i svako drugo zagađivanje;
9. voziti, zaustavljati i parkirati sva prijevozna sredstva, osim onih koji održavaju javne zelene površine;
10. ložiti vatru i potpaljivati stabla;
11. iskrcavati, uskladištavati razne materijale (ogrjevno drvo, ugljen, otpadno drvo, željezo, lim i slično);
12. bacati otpatke i druge predmete u bazene i fontane;
13. oštećivanje ograde oko uređenih zelenih površina i dječjih igrališta;
14. obavljati druge radnje koje bi devastirale javne zelene površine.

(2)Vozila parkirana na javnoj zelenoj površini uklonit će se i premjestiti na za to određeno mjesto preko treće osobe, a na trošak vlasnika vozila.

Članak 94.

 Za dijelove zelenila koji su proglašeni zaštićenim objektom prirode (pojedino drvo, drvoredi, grm, park-šume) vrijede propisi o zaštiti prirode.

**IV. SKUPLJANJE, ODVOZ I POSTUPANJE SA SKUPLJENIM KOMUNALNIM OTPADOM**

Članak 95.

Pojmovi s područja gospodarenja komunalnim otpadom su:

1. javna usluga je javna usluga prikupljanja miješanog komunalnog otpada i biorazgradivog komunalnog otpada,
2. usluga povezana s javnom uslugom je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika usluge te odvojeno prikupljanje krupnog (glomaznog) otpada,
3. otpad je svaka tvar ili predmet koji posjednik odbacuje, namjerava ili mora odbaciti. Otpadom se smatra i svaki predmet i tvar čije su sakupljanje, prijevoz i obrada nužni u svrhu zaštite javnog interesa,
4. miješani komunalni otpad – ostatni otpad je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01,
5. komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva,
6. biorazgradivi komunalni otpad u okviru javne usluge je bio otpad i otpadni papir i karton osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad,
7. zeleni otpad je biološki razgradivi otpad pod kojim se podrazumijeva trava, lišće, granje voćaka i ukrasnog bilja i ostali slični vrtni otpad nastao na okućnicama i u domaćinstvima koja se ne bave niti jednim oblikom komercijalne djelatnosti,
8. reciklabilni otpad – reciklabilni komunalni otpad čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.),
9. problematični otpad je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu,
10. krupni (glomazni) komunalni otpad je predmet ili tvar koju je zbog volumena i/ili mase neprikladno prikupljati u sklopu usluge prikupljanja miješanog komunalnog otpada,
11. građevni otpad je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala, koji se ne može bez prethodne oporabe koristiti za građenje građevine zbog kojeg građenja je nastao;
12. električni i elektronički otpad ( u daljnjem tekstu EE oprema) su: veliki kućanski uređaji, mali kućanski uređaji, oprema informatičke tehnike, oprema za telekomunikacije, oprema široke potrošnje i foto naponske ploče, rasvjetna oprema, električni i elektronički alati ( osim velikih nepokretnih industrijskih alata), igračke koje sadrže električne ili elektroničke komponente, oprema za razonodu i sportska oprema koje sadrže električne ili elektroničke komponente, medicinski proizvodi koji sadrže električne ili elektroničke komponente,
13. odvojeno sakupljanje je sakupljanje otpada na način da se otpad odvaja prema njegovoj vrsti i svojstvima kako bi se olakšala obrada i sačuvala vrijedna svojstva otpada,
14. opasni otpad je otpad koji posjeduje jedno ili više opasnih svojstava određenih Dodatkom III. Zakona o održivom gospodarenja otpadom (Narodne novine br. 94/13),
15. posjednik otpada je proizvođač otpada ili pravna i fizička osoba koja je u posjedu otpada,
16. proizvodni otpad je otpad koji nastaje u proizvodnom procesu u industriji, obrtu i drugim procesima, osim ostataka iz proizvodnog procesa koji se koriste u proizvodnom procesu istog proizvođača,

Članak 96.

Davatelj javne usluge odgovoran je za kvalitetno pružanje javne usluge i usluge povezane s javnom uslugom a temeljem Uredbe o gospodarenju komunalnim otpadom (NN 50/17).

Članak 97.

Način gospodarenja komunalnim otpadom određen je Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada (u daljnjem tekstu: Odluka o načinu pružanja javne usluge).

Članak 98.

(1)Korisnik javne usluge na području njezinog davanja je vlasnik ili posjednik cijele nekretnine ili njezinog posebnog dijela.

(2)Korisnik javne usluge na području njezinog davanja može biti korisnik cijele nekretnine ili njezinog posebnog dijela ukoliko je vlasnik nekretnine ili njezinog posebnog dijela ugovorom prenio na korisnika cijele nekretnine ili njezinog posebnog dijela obvezu plaćanja i o tome obavijestio Davatelja javne usluge.

(3)Više korisnika mogu sklopiti sporazum o udjelima u zajedničkom korištenju javne usluge.

Članak 99.

(1) Korisnik javne usluge može biti:

1. fizička osoba s prebivalištem na području Grada Ludbrega (1. kategorija korisnika),
2. fizička osoba s privremenim boravištem na području Grada Ludbrega (2. kategorija korisnika),
3. fizička i pravna osoba koja na području Grada Ludbrega obavlja djelatnost prema Odluci o Nacionalnoj klasifikaciji djelatnosti (3. kategorija korisnika).

(2)Davatelj javne usluge, usluge povezane s javnom uslugom i usluge koja se pruža na zahtjev korisnika javne usluge iz stavka 1. ovog članka je trgovačko društvo za komunalne djelatnosti: Lukom d.o.o., Koprivnička 17, 42230 Ludbreg, OIB 29732862130.

Članak 100.

(1)Korisnici usluge dužni su postupati na dolje opisani način:

1. Korisnici kategorije 1. i 2. dužni su koristiti javnu uslugu i predati miješani komunalni otpad i biorazgradivi komunalni otpad Davatelju javne usluge na području na kojem se nalazi nekretnina korisnika usluge,
2. Korisnici kategorije 3. dužni su koristiti javnu uslugu i predati miješani komunalni otpad Davatelju javne usluge na području na kojem se nalazi nekretnina korisnika usluge,
3. Korisnici javne usluge koji trajno ne koriste nekretninu tijekom godine dana neprekidno i ne vrše predaju miješanog komunalnog otpada Davatelju javne usluge, dužni su Davatelju javne usluge dostaviti dokaz o ne korištenju nekretnine (primjerice podatke očitanja mjernih uređaja za potrošnju električne energije i sl.),
4. Korisnici kategorije 3. dužni su predati biorazgradivi komunalni otpad ovlaštenom sakupljaču uz propisanu prateću dokumentaciju, iznimno, Davatelju javne usluge ako je tako dogovoreno,
5. Omogućiti Davatelju javne usluge pristup spremniku na mjestu primopredaje u slučaju kad mjesto primopredaje otpada nije na javnoj površini,
6. Postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada,
7. Odgovarati za postupanje s otpadom i spremnikom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
8. Zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,
9. Predavati biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada,
10. Korisnici kategorije 1. i 2. dužni su predavati problematični otpad u reciklažno dvorište ili mobilno reciklažno dvorište,
11. Korisnici kategorije 3. dužni su problematični otpad/opasni otpad predavati ovlaštenom sakupljaču uz propisanu prateću dokumentaciju,
12. Redovito i u roku plaćati javnu uslugu temeljem računa Davatelja usluge,
13. Pravovremeno obavijestiti Davatelja usluge o promjeni podataka navedenih u Izjavi, a najkasnije u roku od 15 dana od dana nastanka promjene,
14. Korisnici javne usluge ne smiju odlagati miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad tj. uz ugovoreni spremnik korisnika javne usluge ne smije se nalaziti rasuti otpad ili otpad odložen u vrećice koje nisu od Davatelja javne usluge,
15. Korisnici javne usluge ne smiju odlagati problematični/opasni otpad u spremnike za miješani komunalni otpad ili druge spremnike namijenjene reciklabilnom otpadu,
16. Korisni javne usluge moraju postupati s otpadom na način da se otpad ne odlaže na javnoj površini izvan spremnika, da se otpad ne baca u prirodu, da se uz spremnik ne nalazi rasuti otpad, te da uz spremnik ili na javnoj površini nisu odložene druge vrste otpada bez prethodnog dogovora s Davateljem javne usluge (EE otpad, glomazni otpad),
17. Korisnici javne usluge moraju koristiti namjenski spremnike za otpad tj. odlagati određenu kategoriju otpada u točno za tu vrstu predviđeni spremnik, sukladno ovoj Odluci, Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada i napucima Davatelja javne usluge,
18. U spremnike za otpad ne smije se odlagati animalni otpad, uginule životinje, žeravica i sl.,
19. Korisnici javne usluge moraju postupati s dobivenim spremnicima od Davatelja javne usluge na način da se spremnici ne oštećuju,
20. Korisnik javne usluge mora razvrstava komunalni otpad u vrećice/spremnike na način predviđen ovom Odlukom, Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada i napucima Davatelja javne usluge.

(2)U slučaju Promjene vlasnika nekretnine, davanja u najam/zakup iste ili promjene podataka navedenih u Izjavi potrebno je dostaviti sljedeće dokumente:

a) Kupoprodajni ugovor ili

b) Ugovor o darovanju ili

c) Ugovor o najmu ili

d) Ugovor o zakupu ili

e) Neki drugi dokument iz kojeg je vidljiva promjena (npr. Rješenje o nasljeđivanju).

(3) Dokumentacija iz stavka 2. ovog članka može se predati:

* Pisanim putem na adresu: Lukom d.o.o., Koprivnička 17, 42230 Ludbreg
* e- mailom: lukom@lukom.hr
* faxom na broj +385(0)42 811 494
* osobno u sjedištu Davatelja javne usluge (radnim danom od ponedjeljka do petka, od 7-15 sati, na adresi: Lukom d.o.o., Koprivnička 17, 42230 Ludbreg.

**4.1. Ambalažni otpad**

Članak 101.

Postupanje s ambalažom i ambalažnim otpadom propisano je Pravilnikom o ambalaži i otpadnoj ambalaži (Narodne novine br. 88/15, 78/16) i Uredbom o gospodarenju otpadnom ambalažom (Narodne novine br. 97/15).

Članak 102.

(1)Potrošač (kupac) ima pravo na utvrđenu naknadu za svaku jedinicu ambalaže za piće (PET bocu, staklenu bocu i Al-Fe limenku) koja je ista u sustavu povratne naknade, a koju je vratio u trgovinu koja prodaje pića, a čiji prodajni prostor je veći od 200 četvornih metara.

(2) Prodavatelj (trgovina na malo) čiji je prodajni prostor manji od 200 četvornih metara nije dužan, ali može od potrošača preuzimati ambalažu od pića samostalno unutar vlastitog prodajnog prostora ili u suradnji sa sakupljačem izvan vlastitog prodajnog prostora.

(3)Prodavatelj koji obavlja trgovinu na veliko i koji u svojoj ponudi ima pića je dužan omogućiti preuzimanje ambalaže od pića od svojih kupaca (kafića, restorana, hotela i sl.).

Članak 103.

Korisnici javnih usluga iz kategorije 1. i 2. su dužni ambalažu koja nije opasni otpad odvajati od miješanog komunalnog otpada i od ostalih vrsta otpada te ju ovisno o vrsti materijala (staklo, papir i karton, plastika i metal) odlagati u odgovarajući spremnik ili predati sakupljaču otpadne ambalaže za ambalažu obuhvaćenu povratnom naknadom.

Članak 104.

Korisnici javnih usluga iz kategorije 3. su dužni ambalažu koja nije opasni otpad odvajati od miješanog komunalnog otpada i od ostalih vrsta otpada te ju prema vrsti materijala predati:

1. sakupljaču otpadne ambalaže,

2. prodavatelju proizvoda ukoliko se radi o povratnoj ambalaži.

Članak 105.

Korisnici javnih usluga iz kategorije 3. koji su ovlašteni sakupljači ambalaže obuhvaćene povratnom naknadom, dužni su nadležnoj službi Grada Ludbrega predati Izvješće o vrsti i količini preuzete ambalaže u prethodnoj godini, do kraja veljače tekuće godine.

Članak 106.

Korisnici javnih usluga iz kategorije 1. i 2. su dužni otpadnu ambalažu koja je opasni otpad (ambalaža od boja, lakova, razrjeđivača, sredstava za čišćenje, sredstava za zaštitu bilja i sl.) odvajati od miješanog komunalnog otpada i od ostalih vrsta otpada te ju odvojeno predati u:

1. reciklažno dvorište,
2. mobilno reciklažno dvorište,
3. prodavatelju (u trgovinu na malo) proizvoda od kojih je nastala ova otpadna ambalaža ili sakupljaču otpadne ambalaže.

Članak 107.

Korisnici javnih usluga iz kategorije 3. su dužni ambalažu koja je opasni otpad predati ovlaštenom sakupljaču uz propisanu prateću dokumentaciju.

Članak 108.

(1)Prodavatelj koji prodaje proizvode u ambalaži od kojih nastaje otpadna ambalaža koja je opasni otpad (KB 15 01 10\*-ambalaža koja sadrži ostatke opasnih tvari ili je onečišćena opasnim tvarima) je dužan preuzimati takvu otpadnu ambalažu od fizičkih osoba.

(2)Prodavatelj je obvezan postaviti spremnik za sakupljanje otpadne ambalaže koja je opasni otpad i na vidnom mjestu, na ulazu za potrošače u trgovinu, informirati potrošače o njihovoj mogućnosti predaje i njegovoj dužnosti preuzimanja otpadne ambalaže koja je opasni otpad u njegovom prodajnom prostoru tijekom cijelog radnog vremena.

**4.2. Otpadno staklo**

Članak 109.

(1)Korisnici javne usluge iz kategorija 1. i 2. otpadno ambalažno staklo mogu predavati na slijedeće načine:

1. u individualnim spremnicima/vrećicama za otpadno ambalažno staklo,
2. u polu podzemne spremnike ukoliko posjeduju karticu za korištenje istih,
3. u reciklažnom dvorištu,
4. u mobilnom reciklažnom dvorištu
5. prodavatelju, ukoliko se radi o staklenoj ambalaži obuhvaćenoj povratnom naknadom.

(2)U spremnike iz stavka 1. ovog članka ne smije se odlagati:

1. prozorsko staklo, automobilsko staklo, kristalno i optičko staklo, armirano staklo, laboratorijsko staklo, staklena vuna,
2. žarulje i fluorescentne svjetiljke,
3. porculanski i keramički predmeti,
4. ogledala.

(3)Štedne žarulje i fluorescentne cijevi su EE otpad.

(4)prozorsko staklo, automobilsko staklo, armirano staklo su glomazni otpad i s njima je potrebno postupati kao i sa ostalim glomaznim otpadom.

(5)porculanski i keramički predmeti, čaše i sl. potrebno je odložiti u spremnike za ostatni otpad.

Članak 110.

Korisnici javne usluge iz kategorije 3. otpadno ambalažno staklo mogu predavati:

1. u spremnicima za odlaganje stakla i/ili vrećicama davatelju javne usluge isključivo ako su ugovorili takvu uslugu,
2. ovlaštenim sakupljačima uz propisanu prateću dokumentaciju.

**4.3. Otpadno jestivo ulje**

Članak 111.

Postupanje s otpadnim uljima propisano je Pravilnikom o gospodarenju otpadnim uljima (Narodne novine br. [124/06](http://narodne-novine.nn.hr/clanci/sluzbeni/2006_11_124_2762.html), [121/08](http://narodne-novine.nn.hr/clanci/sluzbeni/2008_10_121_3482.html), [31/09](http://narodne-novine.nn.hr/clanci/sluzbeni/2009_03_31_682.html), [156/09](http://narodne-novine.nn.hr/clanci/sluzbeni/2009_12_156_3896.html), [91/11](http://narodne-novine.nn.hr/clanci/sluzbeni/2011_08_91_1946.html), [45/12](http://narodne-novine.nn.hr/clanci/sluzbeni/2012_04_45_1127.html), [86/13](http://narodne-novine.nn.hr/clanci/sluzbeni/2013_07_86_1933.html).)

Članak 112.

(1)Otpadno ulje je svako ulje (biljno, životinjsko mineralno, sintetičko, industrijsko izolacijsko  i/ili termičko ulje) koje više nije za uporabu kojoj je prvobitno bilo namijenjeno.

(2)Pod otpadna jestiva ulja koja su bio razgradiva i čine neopasan otpad, svrstavaju se sva ulja koja nastaju u kućanstvu i obavljanjem ugostiteljske i turističke djelatnosti, industriji, obrtu, zdravstvenoj djelatnosti, javnoj upravi i drugim sličnim djelatnostima u kojima se priprema hrana

(3)Otpadna maziva ulja su opasni otpad i to su sva ulja za podmazivanje motora, kompresora i sl.

Članak 113.

(1)Otpadna biljna ulja (jestiva ulja) od prženja, iz friteza i jestivo ulje kojem je prošao rok trajanja ili je neupotrebljivo iz drugog razloga korisnici javnih usluga iz kategorija 1. i 2. mogu odlagati u posudama koje im može dati davatelj usluge ili druge plastične posude.

(2 )Pune posude se predaju davatelju usluge u:

1. reciklažnom dvorištu

2. mobilnom reciklažnom dvorištu.

(3)Otpadna motorna ulja korisnici javnih usluga iz kategorija 1. i 2. dužni su predavati u:

1. reciklažnom dvorištu

2. mobilnom reciklažnom dvorištu.

(4)Korisnici javnih usluga iz kategorije 3. dužni su predavati sva otpadna ulja ovlaštenom sakupljaču, iznimno, otpadna jestiva ulja u reciklažnom dvorištu, po dogovoru s davateljem javne usluge.

**4.4. Problematični otpad**

Članak 114.

Problematični/opasni otpad se mora izdvojiti iz miješanog komunalnog otpada.

Članak 115.

(1)Korisnik javne usluge iz kategorije korisnika 1. i 2. je dužan predati problematični otpad u reciklažno dvorište.

(2)Korisnik javne usluge iz kategorije 3. je dužan predati problematični (opasni) otpad ovlaštenom sakupljaču uz propisanu prateću dokumentaciju.

(3)Popis problematičnog otpada kojeg je dužna zaprimati osoba koja upravlja reciklažnim dvorištem je propisan Dodatkom III. Pravilnika o gospodarenju otpadom (Narodne novine br. 23/14, 51/14, 121/15, 132/15).

**4.5. Elektronični i električni otpad (EE otpad)**

Članak 116.

Postupanje s EE otpadom propisano je Pravilnikom o gospodarenju otpadnom električnom i elektroničkom opremom (Narodne novine br. 42/14, 48/14, 107/14, 139/14). Pravilnik o gospodarenju otpadnim električnim i elektroničkim uređajima i opremom (Narodne novine br. 74/07, 133/08, 31/09, 156/09, 143/12, 86/13) je prestao važiti stupanjem na snagu Pravilnika o gospodarenju otpadnom električnom i elektroničkom opremom osim odredbi članka 4. točke 11., 12., 13. i 14., članka 16., 17., 18., 18.a, 19., 20. i članka 21. stavka 1., 2. i 3., te Dodatka V. koji važe do stupanja na snagu Uredbe iz članka 53. stavka 4. Zakona o održivom gospodarenju otpadom i sklapanja novih ugovora za obavljanje usluge sakupljanja i obrade EE otpada u sustavu kojim upravlja Fond, sukladno Zakonu o održivom gospodarenju otpadom (Narodne novine br. 94/13, 73/17).

Članak 117.

(1)Korisnici javnih usluga iz kategorija 1. i 2. dužni su predavati EE otpad na slijedeće načine:

1. halogene žarulje, fluorescentne i ostale vrste štednih žarulja, te otpadne EE uređaje i opremu prodavatelju koji u svom prodajnom programu ima EE opremu, bez naknade i obveze kupnje,
2. EE opremu koju zbog kvara preuzima serviser, isti je dužan preuzeti i zbrinuti od korisnika javne usluge besplatno, ukoliko se utvrdi da popravak nije moguć ili komercijalno nije isplativ,
3. u reciklažnom dvorištu,
4. u mobilnom reciklažnom dvorištu,
5. davatelju javne usluge na obračunskom mjestu u unaprijed dogovorenom terminu,
6. ovlaštenom sakupljaču pozivom na besplatni broj koji je objavljen na web stranici davatelja javne usluge.

(2)Korisnici javnih usluga iz kategorije 3. dužni su predavati EE otpad ovlaštenom sakupljaču uz potrebnu prateću dokumentaciju.

Članak 118.

Odlaganje EE otpada na javnim površinama i pokraj kontejnera za ostale vrste otpada je zabranjeno.

**4.6. Animalni otpad**

Članak 119.

Zabranjeno je odlaganje animalnog otpada i uginule životinje u spremnike za miješani komunalni otpad i u bilo koje druge spremnike namijenjene odlaganju reciklabilnog otpada.

**4.7. Krupni (glomazni) otpad**

Članak 120.

Odlaganje krupnog (glomaznog) otpada na javnim površinama, osim na dan preuzimanja istoga od strane davatelja javne usluge, uz dogovor s Davateljem javne usluge, je zabranjeno.

**4.8. Azbestni otpad**

Članak 121.

Način gospodarenja azbestnim otpadom propisan je Pravilnikom o građevnom otpadu i otpadu koji sadrži azbest (Narodne novine br. 69/16).

**4.9. Otpadni lijekovi i medicinski otpad**

Članak 122.

Način gospodarenja otpadnim lijekovima i medicinskim otpadom propisan je Pravilnikom o gospodarenju medicinskim otpadom (Narodne novine br. 50/15).

Članak 123.

Sav opasni medicinski otpad je zabranjeno odlagati zajedno sa komunalnim otpadom.

**4.10. Građevni otpad**

Članak 124.

Postupanje s građevnim otpadom propisano je Pravilnikom o građevnom otpadu i otpadu koji sadrži azbest (Narodne novine br. 69/16).

Članak 125.

(1)Vlasnik građevnog otpada koji je nastao na određenom gradilištu je:

1. vlasnik ili korisnik cijele građevine ili njezinog dijela, koja se nalazi na tom gradilištu i čijom aktivnošću je nastao građevni otpad,
2. investitor, kada je na njega vlasnik ili korisnik cijele građevine ili njezinog dijela, a koji se nalaze na tom gradilištu, ugovorom prenio vlasništvo nad građevnim otpadom,
3. izvođač radova kada je na njega vlasnik ili korisnik cijele građevine ili njezinog dijela građevine, a koja se nalazi na tom gradilištu, ugovorom prenio vlasništvo nad građevnim otpadom,
4. izvođač radova kada je na njega investitor iz točke 2. ovog stavka, ugovorom prenio vlasništvo nad građevnim otpadom.

(2)Vlasnik građevnog otpada dužan je osigurati predaju građevnog otpada ovlaštenoj osobi.

(3)Korisnici kategorije 1. i 2. dužni su građevni otpad predati:

* u reciklažno dvorište u količini ne većoj od 200 kg u kalendarskoj godini. Za količine veće od 200 kg korisnik je dužan predati građevni otpad u reciklažno dvorište za građevni otpad ili na odlagalištu građevnog otpada,
* samostalno predati na odlagalište građevnog otpada.

(4)Korisnici javne usluge iz kategorije 3. dužni su građevni otpad predavati na odlagalištu građevnog otpada uz propisanu prateću dokumentaciju.

**4.11. Otpad sa tržnica**

Članak 126.

(1)Zakupci prostora na tržnici dužni su razvrstati otpad.

(2)Zakupci prostora na tržnici dužni su opasan otpad predavati odvojeno od komunalnog otpada.

(3)Upravitelj tržnice može predati samo one vrste otpada koje se mogu preuzeti u reciklažnom dvorištu uz nadoplatu, prema cjeniku Davatelja javne usluge i na temelju dogovora s Davateljem javne usluge.

(4)Animalni otpad se predaje ovlaštenim sakupljačima animalnog otpada.

(5)Sakupljanje i odvoz animalnog otpada obavlja se specijaliziranim prijevoznim sredstvima koja se ne mogu koristiti u druge svrhe i moraju udovoljavati određenim uvjetima.

**4.12. Otpad s groblja**

Članak 127.

(1)Posjetitelji groblja dužni su otpad razvrstati i odvojeno odložiti u namjenske spremnike koji se nalaze na groblju.

(2)Otpad koji se odvojeno sakuplja uključuje lampione, otpadno cvijeće, travu, vijence, papir i karton te električne svjetiljke.

**4.13. Biorazgradivi otpad namijenjen kompostiranju**

Članak 128.

Korisnik javne usluge dužan je izdvajati biorazgradivi otpad iz miješanog komunalnog otpada.

Članak 129.

(1)U slučaju samostalnog kompostiranja korisnik javne usluge dužan je kompostirati otpad na način da ne ugrožava okoliš u skladu s higijensko-sanitarnim uvjetima.

(2)Korisnik javne usluge dužan je kompostirati isključivo zeleni otpad i bio otpad iz vlastitog kućanstva.

(3)Kompostiranje iz prethodnog stavka može se obavljati isključivo u:

1. tipskim komposterima koje je korisnik javne usluge zadužio od Davatelja javne usluge,
2. komposterima koje je korisnik javne usluge sam nabavio,
3. kompostnim hrpama koje ne smiju biti veće od 2 m3 ako se radi o individualnom stanovanju.

(4)Komposteri/kompostne hrpe ne smiju širiti neugodan miris i moraju biti smještene najmanje 2 m od granice susjedne parcele.

(5)Kompostiranje se može obavljati u komposterima od 60 litara maksimalno u slučaju kada kompostiranje obavlja korisnik javne usluge iz više stambenog objekta.

(6)Kompostiranje se može odvijati isključivo pod kontroliranim uvjetima, korištenjem enzima, kalifornijskih crva i/ili prirodnim putem bez dodataka.

(7)U slučaju neprimjerenog načina kompostiranja koje za posljedicu ima neugodan miris, prisutnost glodavaca i sl., Davatelj javne usluge može zabraniti kompostiranje korisniku javne usluge u suradnji s komunalnim redarstvom i naložiti plaćanje ugovorne kazne.

**4.14. Zeleni rezani otpad**

Članak 130.

(1)Zeleni rezani otpad (lišće, grane, trava i sl.) zabranjeno je odlagati u kontejnere za miješani komunalni otpad.

(2)Korisnik javne usluge kategorije 1. i 2. može samostalno kompostirati zeleni rezani otpad na propisani način.

(3)Korisnik javne usluge kategorije 1. i 2. može zeleni rezani otpad samostalno dovoziti u kompostanu kojom upravlja davatelj javne usluge bez naknade do količine od 1m3. Za količine veće od 1m3 dužan je platiti naknadu temeljem cjenika davatelja javne usluge.

**4.15. Otpadna motorna vozila**

Članak 131.

Način gospodarenja otpadnim vozilima propisan je Uredbom o gospodarenju otpadnim vozilima (Narodne novine br. 112/15) i Pravilnikom o gospodarenju otpadnim vozilima (Narodne novine br.125/15, 90/16).

Članak 132.

Posjednik otpadnog vozila dužan je pozvati ovlaštenog sakupljača prema popisu ovlaštenih sakupljača koji se nalazi na mrežnim stranicama davatelja javne usluge da najkasnije u roku od 15 dana od dana poziva preuzme otpadno vozilo.

Članak 133.

(1)Ovlašteni sakupljač dužan je prilikom preuzimanja otpadnog vozila preuzeti od posjednika otpadnog vozila dokumentaciju o otpadnom vozilu, popuniti prateći list sukladno posebnom propisu, te sačiniti foto zapis otpadnog vozila u svrhu dokazivanja njegove cjelovitosti i sljedivosti.

(2)Ovlašteni sakupljač dužan je za preuzeto cjelovito otpadno vozilo od posjednika koji je isto predao sukladno propisu, na temelju vaganjem utvrđene mase predanog otpadnog vozila, a koja ne može biti veća od mase vozila iskazane u prometnoj dozvoli, i iznosa jedinične naknade, posjedniku otpadnog vozila obračunati i isplatiti naknadu.

Članak 134.

Otpadna motorna vozila je zabranjeno držati na javnim površinama.

Članak 135.

Posjednik otpadnog motornog vozila dužan je osigurati da tekućine iz otpadnog motornog vozila ne istječu u okoliš.

**4.16. Otpadni papir i karton**

Članak 136.

Korisnici javne usluge iz kategorija 1. i 2. dužni su predavati otpadi papir na jedan od slijedećih načina:

1. putem individualnih spremnika/vrećica na obračunskom mjestu korisnika javne usluge,
2. putem spremnika na zelenim otocima,
3. u reciklažnom dvorištu,
4. u mobilnom reciklažnom dvorištu.

Članak 137.

Korisnici javne usluge iz kategorije 3. dužni su predavati otpadni papir i karton na jedan od sljedećih načina:

1. putem spremnika/vrećica dodijeljenih od strane Davatelja javne usluge ako je tako ugovoreno,
2. u reciklažnom dvorištu (bez obzira na količinu), uz propisanu prateću dokumentaciju,
3. ovlaštenim sakupljačima/prijevoznicima otpadnog papira i kartona uz propisanu prateću dokumentaciju.

**4.17. Otpadne gume**

Članak 138.

Način gospodarenja otpadnim gumama propisan je Pravilnikom o gospodarenju otpadnim gumama (Narodne novine br. [113/16](http://narodne-novine.nn.hr/clanci/sluzbeni/2016_12_113_2493.html)).

Članak 139.

(1)Korisnici javne usluge iz kategorije 1. i 2. dužni su otpadne gume predati na jedan od slijedećih načina:

1. serviseru/vulkanizeru koji je dužan preuzeti otpadne gume

2. u reciklažnom dvorištu.

(2)Korisnici javne usluge iz kategorije 3. dužni su otpadne gume predavati uz propisanu prateću dokumentaciju:

1. ovlaštenom sakupljaču

2. serviseru.

**4.18. Otpadne baterije i akumulatori**

Članak 140.

Način gospodarenja otpadnim baterijama i akumulatorima propisan je Pravilnikom o baterijama i akumulatorima i otpadnim baterijama i akumulatorima (Narodne novine br. [111/15](http://narodne-novine.nn.hr/clanci/sluzbeni/2015_10_111_2147.html)).

Članak 141.

Korisnici javne usluge iz kategorije 1. i 2. dužni su otpadne baterije i akumulatore predati na jedan od slijedećih načina:

1. u reciklažno dvorište
2. prodavatelju na lokaciji prodajnog prostora u kojem prodaje baterije i akumulatore, bez naknade i bez obveze kupnje nove baterije i/ili akumulatora
3. serviseru koji je dužan preuzeti otpadne automobilske baterije i akumulatore bez naknade
4. ovlaštenom sakupljaču.

Članak 142.

Korisnici javne usluge iz kategorije 3. dužni su otpadne baterije predati uz propisanu dokumentaciju:

1. ovlaštenom sakupljaču uz propisanu prateću dokumentaciju,
2. serviseru (uz potvrdu o preuzimanju).

**4.19. Reciklažno dvorište**

Članak 143.

Popis otpada kojeg je davatelj javne usluge koji upravlja reciklažnim dvorištem dužan zaprimati naveden je u Dodatku III. Pravilnika o gospodarenju otpadom (Narodne novine br. 23/14, 51/14, 121/15, 132/15).

Članak 144.

(1)Reciklažno dvorište za područje Grada privremeno se nalazi na lokaciji davatelja javne usluge. Izgradnjom reciklažnog dvorišta na adresi Ivana Gundulića bb, Ludbreg, prestaje s radom privremeno reciklažno dvorište.

(2)Radno vrijeme privremenog reciklažnog dvorišta/reciklažnog dvorišta određuje davatelj javne usluge koji upravlja reciklažnim dvorištem.

Članak 145.

(1)Reciklažno dvorište namijenjeno je predaji otpada koji se zaprima na istom isključivo za korisnike kategorije 1. i 2.

(2)Korisnici kategorije 3. mogu predavati otpad koji se zaprima u reciklažnom dvorištu isključivo u dogovoru sa davateljem javne usluge na način kako je to odredio davatelj javne usluge koji upravlja reciklažnim dvorištem.

(3)Davatelj javne usluge u reciklažnim dvorištu može zaprimati i otpad koji nije nastao na području Grada za koje je uspostavljeno to reciklažno dvorište kao i otpad koji nije nastao u kućanstvu uz naknadu prema cjeniku.

**4.20. Informiranje javnosti**

Članak 146.

(1)Grad Ludbreg i Davatelj javne usluge dužni su na svojoj mrežnoj stranici objaviti i ažurno održavati popis koji sadrži sljedeće informacije:

1. lokaciju i radno vrijeme reciklažnog dvorišta,
2. lokacije i radno vrijeme mobilnog reciklažnog dvorišta,
3. lokaciju kompostane,
4. lokaciju sortirnice,
5. lokacije zelenih otoka (dok su i zeleni otoci način za prikupljanje komunalnog otpada),
6. uputu o preuzimanju glomaznog (krupnog) otpada na zahtjev korisnika,
7. brojeve telefona na koje korisnici javne usluge mogu nazvati za preuzimanje EE otpada,
8. brojeve telefona na koje korisnici javne usluge mogu nazvati za preuzimanje građevnog otpada koji sadrži azbest,
9. brojeve telefona na koje korisnici javne usluge mogu nazvati za preuzimanje otpadnih motornih vozila,
10. mjesta za preuzimanje uginulih životinja (kućnih ljubimaca) i animalnog otpada,
11. uputu o kompostiranju za korisnike koji individualno kompostiraju biootpad.

(2)Davatelj javne usluge je osim informacija navedenih u stavku 1.ovog članka, dužan na svojim mrežnim stranicama objavljivati i:

1. obavijest koja mora sadržavati plan odvoza s datumima, miješanog komunalnog otpada, biorazgradivog komunalnog otpada i reciklabilnog komunalnog otpada
2. uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom
3. područja u kojima se spremnici za odvojeno sakupljanje komunalnog otpada izravno ustupaju korisniku javne usluge.

Članak 147.

(1)Sanaciju okoliša na lokaciji onečišćenoj otpadom na području Grada Ludbrega osigurava onečišćivač.

(2)Ako je onečišćivač nepoznat sanaciju osigurava vlasnik, odnosno posjednik nekretnine na lokaciji iz stavka 1. ovoga članka.

(3)Ako Republika Hrvatska sufinancira i/ili financira sanaciju lokacije iz stavaka 1. i 2. ovoga članka ima pravo povrata troškova sanacije od budućeg vlasnika.

**V. ZAŠTITA OD BUKE**

Članak 148.

(1)Zabranjeno je obavljati radove, djelatnosti i druge aktivnosti koje u boravišnim prostorima uzrokuju buku štetnu po zdravlje ljudi.

(2)Uporaba elektroakustičkih i akustičkih uređaja na otvorenom u objektima registriranim za obavljanje ugostiteljske djelatnosti dopuštena je najdulje do 24 sata, osim ako vrijeme uporabe tih uređaja nije drukčije određeno aktom nadležnog tijela Grada.

(3)Buka elektroakustičkih uređaja i ostalih izvora buke na otvorenom u objektima iz stavka 2. ovoga članka ne smije prelaziti najviše dopuštene razine buke sukladno pravilniku kojim su propisane najviše dopuštene razine buke na otvorenom prostoru.

(4)Mjerama zaštite od buke mora se spriječiti nastajanje emisije prekomjerne buke, odnosno smanjiti postojeća buka na dopuštene razine.

(5)Zaštita od buke provodi se danonoćno.

Članak 149.

(1)Nadzor nad provedbom mjera zaštite od buke provodi komunalno redarstvo.

(2)Komunalno redarstvo pri provedbi nadzora ovlašteno poduzimati upravne mjere sukladno ovlastima:

1. narediti poduzimanje propisanih utvrđenih mjera za zaštitu od buke,
2. zabraniti uporabu izvora buke dok se ne poduzmu mjere zaštite od buke,
3. zabraniti obavljanje djelatnosti i ostalih aktivnosti koje zbog buke ometaju boravak, odmor i noćni mir ako to nije moguće postići mjerom iz točke 2. ovoga stavka.

(3) Komunalno redarstvo pri provedbi nadzora ovlašteno je predlagati pokretanje prekršajnog postupka za pravnu ili fizičku osobu ako:

1. ne provodi zaštitu od buke i ne osigura njezinu provedbu,
2. obavlja radove, djelatnosti i druge aktivnosti koje u boravišnim prostorima uzrokuju buku štetnu po zdravlje ljudi,
3. rabi elektroakustične ili akustične uređaje protivno članku 148., ove Odluke
4. prouzroči buku elektroakustičnim uređajima i ostalim izvorima buke na otvorenom u objektima registriranim za obavljanje ugostiteljske djelatnosti, koja prekoračuje najviše propisane dopuštene razine buke,
5. ne provede naređene ili propisane mjere zaštite od buke.

(4) Komunalno redarstvo pri provedbi nadzora ovlašteno je naplaćivati kazne na mjestu počinjenja prekršaja ako prekršajni počinitelj postupi protivno odredbama ove Odluke.

**VI. UKLANJANJE SNIJEGA I LEDA**

Članak 150.

Pravne i fizičke osobe, vlasnici stambenih i poslovnih građevina, drugih građevina i građevinskog zemljišta uz javne prometne površine dužni su organizirati i uklanjati snijeg i led s javnih prometnih površina i krovova građevina neposredno uz javne prometne površine na način i u opsegu propisanim ovom Odlukom.

Članak 151.

(1)Snijeg i led s javnih površina uklanja pravna osoba ili fizička osoba obrtnik kojoj je Grad povjerio uklanjanje snijega i leda.

(2)Snijeg se uklanja kad napada do visine 5 cm, a ako pada neprekidno, mora se uklanjati više puta.

(3)Led se s javnih površina uklanja čim nastane.

(4)Osobe iz stavka 1. ovoga članka dužne su svakodnevno obavještavati upravni odjel o stanju javnoprometnih površina i poduzetim mjerama.

Članak 152.

Uklanjanje snijega i leda s kolnika dionica razvrstanih cesta kroz Grad Ludbreg, dužni su organizirati Hrvatske ceste i Županijska uprava za ceste.

Članak 153.

(1)Pravne ili fizičke osobe, vlasnici ili posjednici građevina, poslovnih prostora i građevinskog zemljišta uz javne prometne površine dužni su organizirati ili osobno obavljati uklanjanje snijega i leda s nogostupa razvrstanih i nerazvrstanih cesta u cijeloj dužini čestice zemljišta na kojoj se nalazi građevina koju koriste.

(2)Uklanjanje snijega i leda mora se obavljati najmanje u širini od 2 m, osim ako nogostup nije uži od toga.

(3)Nakon izvršenog uklanjanja snijega i leda nogostup je potrebno posipati solju, sipinom, piljevinom i sl.

(4)Nije dozvoljeno čišćenje nogostupa tako da se snijeg i led odlažu na očišćeni kolnik i slivnike kanalizacije.

Članak 154.

Vlasnici i posjednici stanova u stambenim građevinama dužni su uklanjati snijeg i led s parkirališta koje koriste, sa spremnika za odlaganje otpada i oko njih kako bi se omogućio pristup vozilima za odvoz otpada.

Članak 155.

(1)Vlasnici i posjednici građevina koje su neposredno uz javnu prometnu površinu čija krovišta su kosinom postavljena prema toj javnoj prometnoj površini, dužni su osigurati uklanjanje snijega i leda s takvih krovova kad postoji opasnost odrona i ugrožavanja sigurnosti prolaza i prometa.

(2)Vlasnici takvih građevina dužni su u slučaju takve opasnosti odmah na svakom kraju građevine postaviti letve ili slično, dužine 3 do 4 m, sa vidljivim i čitkim znakom upozorenja "opasnost od odrona snijega i leda".

(3)Nije dozvoljeno uklanjanje takvih prepreka i upozorenja dok traje opasnost, njihovo oštećivanje i premještanje.

Članak 156.

Vlasnici građevina iz prethodnog članka dužni su na krovištima građevina postaviti snjegobrane radi zaštite prolaznika i odvijanja prometa na javnim prometnim površinama.

Članak 157.

(1)Ako osobe iz članaka 153., 154. i 155. ove Odluke ne uklone snijeg i led, komunalni redar ostaviti će im obavijest da u roku od 12 sati uklone snijeg i led.

(2)Ako osobe iz stavka 1. ovoga članka ne postupe po obavijesti komunalnog redara, Grad će snijeg i led ukloniti putem treće osobe na odgovornost i trošak osoba iz stavka 1. ovoga članka, uz naplatu prekršajne kazne.

(3)Osobe iz stavka 1. ovoga članka odgovaraju za štetu nastalu zbog ne čišćenja snijega i leda.

Članak 158.

Pravna ili fizička osoba, koja obavlja poslove uklanjanja snijega i leda s javnih prometnih površina, dužna je čistiti kanalizacijske slivnike od leda i snijega radi omogućavanja otjecanja vode koja nastaje otapanjem snijega i leda.

Članak 159.

Za vrijeme padanja snijega, a radi omogućavanja uklanjanja snijega, osobito je zabranjeno parkiranje vozila na kolnicima i nogostupima.

**VII. SANITARNO KOMUNALNE ODREDBE**

**7.1. Čišćenje septičkih jama**

Članak 160.

(1)Do izgradnje pročistača otpadnih voda svi objekti moraju biti priključeni na javnu kanalizaciju preko trodijelne septičke jame.

(2)Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika septičke jame.

Članak 161.

(1)Vlasnici septičkih jama dužni su redovno i na vrijeme zatražiti čišćenje jama kako ne bi došlo do prelijevanja, a time i onečišćavanja okoline.

(2)Troškove čišćenja septičkih jama snosi vlasnik, odnosno korisnik septičke jame.

**7.2. Dezinsekcija i deratizacija**

Članak 162.

(1)Pod pojmom sistematske dezinsekcije razumijeva se prskanje odgovarajućim sredstvima u cilju uništavanja muha, komaraca i drugih insekata.

(2)Pod pojmom sistematske deratizacije razumijeva se postavljanje odgovarajućih mamaca za uništavanje štakora i drugih glodavaca, te prikupljanje i odstranjivanje uginulih životinja.

Članak 163.

(1)Potrebu, opseg, vrijeme i ostali uvjeti obavljanja obvezne sistematske dezinsekcije i deratizacije utvrđuje se godišnjim planom veterinarsko-higijeničarske službe uz suglasnost Upravnog odjela.

(2)Pravne i fizičke osobe dužne su omogućiti provođenje poslova dezinsekcije i deratizacije.

**7.3. Držanje stoke i peradi**

Članak 164.

(1)Na području naselja Ludbreg nije dozvoljeno držanje stoke i peradi.

(2)Na području naselja Ludbreg nije dozvoljeno držanje otvorenih gnojišta.

(3)Izuzetno od stavka 1. ovog članka Upravni odjel može dozvoliti držanje stoke i peradi ako je ispunjen jedan od sljedećih uvjeta:

1. ako stoku i/ili perad drži obiteljsko poljoprivredno gospodarstvo a za to ispunjavaju sanitarne, tehničke i druge propisane uvjete,
2. ako stoku i/ili perad drži obiteljsko poljoprivredno gospodarstvo ili fizička osoba isključivo za vlastite potrebe, a na način i u broju stoke i/ili peradi da takvo držanje nema štetan utjecaj na susjedne nekretnine,
3. ako stoku i/ili perad drži obiteljsko poljoprivredno gospodarstvo ili fizička osoba na nekretnini koja je svojom veličinom (oblikom, površinom) dovoljno velika da takvo držanje nema štetan utjecaj na susjedne nekretnine.

 (4)Način držanja i vođenja pasa po javnim površinama te držanje drugih kućnih ljubimaca uređeno je Odlukom o držanju pasa i postupanju s neupisanim psima, napuštenim i izgubljenim životinjama.

**VIII. UKLANJANJE PROTUPRAVNO POSTAVLJENIH PREDMETA**

Članak 165.

(1)Predmeti i objekti postavljeni ili zatečeni na javnim površinama suprotno odredbama ove Odluke moraju se ukloniti.

(2)Rješenje za uklanjanje predmeta i objekta izdaje komunalni redar.

(3)Predmeti iz st. 1. ovog članka u slučaju kada su zatečeni unutar pješačke zone bez odobrenja Upravnog odjela ili ometaju nesmetani prolaz pješaka, komunalni redar izdat će nalog o uklanjanju pravnoj osobi kojoj je povjereno obavljanje tih poslova.

Članak 166.

(1)Na javnim se površinama ne smiju ostavljati vozila koja se ne upotrebljavaju u prometu zbog dotrajalosti (oštećena u sudaru, bez registarskih oznaka, neregistrirana i sl.).

(2)Komunalni redar naredit će vlasniku vozila uklanjanje vozila iz stavka 1. ovoga članka. Ako vlasnik u ostavljenom roku ne ukloni vozilo, uklonit će se na trošak vlasnika.

(3)Ako vlasnik vozila nije poznat, vozilo će se ukloniti na trošak Grada.

Članak 167.

Izvršenje rješenja iz članka 165. može provesti pravna ili fizička osoba obrtnik kojoj je Grad povjerio poslove održavanja sukladno programu održavanja komunalne infrastrukture.

**IX. MJERE ZA PROVEDBU KOMUNALNOG REDA**

Članak 168.

(1)Nadzor nad provedbom ove odluke provodi Upravni odjel preko komunalnog redarstva.

(2)Poslove komunalnog redarstva obavljaju komunalni redari. Komunalni redari moraju imati posebne iskaznice i posebnu oznaku na odjeći.

(3)Pravilnik o obliku, sadržaju i načinu izdavanja iskaznica i oznake na odjeći komunalnih redara donosi gradonačelnik.

Članak 169.

Fizičke i pravne osobe dužne su komunalnom redaru omogućiti nesmetano obavljanje nadzora, a poglavito pristup do prostorija, objekata, zemljišta, naprava i uređaja, dati osobne podatke i pružiti druga potrebna obavještenja o predmetima uredovanja.

 Članak 170.

Ako komunalni redari u svome radu naiđu na otpor, mogu zatražiti pomoć nadležne policijske uprave.

Članak 171.

Ako su objekti ili predmeti postavljeni na javnoj površini dotrajali i neodržavani naredit će se njihovo uklanjanje bez prethodnog upozorenja vlasniku.

Članak 172.

Ako pravna ili fizička osoba koja obavlja komunalnu djelatnost ne obavlja ili neuredno obavlja djelatnost prema odredbama ove Odluke, Upravni odjel odredit će joj rok u kojem je to dužna učiniti.

Članak 173.

 (1)Svu stvarnu štetu učinjenu na javnoj površini, komunalnim objektima, uređajima i opremi, građevinama i zemljištu u vlasništvu Grada do koje je došlo zbog nepridržavanja ove Odluke ili na način koji nije obuhvaćen ovom Odlukom počinitelj je dužan nadoknaditi.

(2)Ukoliko počinitelj štete ne plati naknadu za počinjenu štetu u roku danom pisanim pozivom na plaćanje, Upravni odjel je dužan pokrenuti odgovarajući sudski postupak.

Članak 174.

(1)Ukoliko je određenoj fizičkoj ili pravnoj osobi rješenjem određena mjera uklanjanja protupravno postavljanih ili ostavljenih predmeta na javnim površinama, a ista ne postupi po toj mjeri uklanjanje će izvršiti Upravni odjel preko treće osobe.

(2)Vlasnici protupravno postavljenih predmeta dužni su ih preuzeti u roku od 30 dana, u protivnom će se isti prodati na licitaciji radi podmirenja troškova.

(3)Vlasnik protupravno postavljenih predmeta, prije preuzimanja predmeta, dužan je podmiriti troškove izvršenja – uklanjanja, skladištenja i čuvanja.

(4)Visina troškova određuje se na temelju računa treće osobe.

Članak 175.

(1)U obavljanju nadzora komunalni je redar ovlašten:

1. upozoravati i opominjati;
2. rješenjem narediti pravnim osobama, fizičkim osobama obrtnicima i fizičkim osobama radnje u svrhu održavanja komunalnog reda,
3. rješenjem zabraniti obavljanje radova,
4. rješenjem zabraniti uporabu komunalnih objekata, uređaja i naprava ako postoje nedostaci,
5. rješenjem narediti vraćanje javne površine u prvobitno stanje,
6. naplatiti novčanu kaznu na mjestu počinjenja prekršaja,
7. izdati obavezni prekršajni nalog,
8. pokrenuti prekršajni postupak.
9. izdati nalog o uklanjanju protupravno postavljenih predmeta i predmeta postavljenih ili ostavljenih na javnoj površini protivno namjeni javne površine i u slučajevima kada postoji neposredna opasnost za život i zdravlje ljudi.

(2)Ako pravna osoba, fizička osoba obrtnik ili fizička osoba ne postupi po rješenju komunalnog redara, izvršenje rješenja putem treće osobe provest će se na njihovu odgovornost i trošak.

(3)Komunalni redari dužni su u svom radu surađivati sa svim županijskim i inspekcijskim službama, kao i nadležnom Policijskom upravom.

(4)Protiv fizičke ili pravne osobe koja je platila novčanu kaznu na mjestu počinjenja neće se pokretati prekršajni postupak.

Članak 176.

(1)Upravni odjel u provođenju komunalnog reda propisanog ovom Odlukom može rješenjem odrediti slijedeće mjere:

1. narediti vlasniku ili posjedniku građevine da poduzme radnje za održavanje vanjskih dijelova građevine (čl. 7. st. 3*.,* čl.8.st.1*);*
2. narediti vlasniku ili posjedniku građevine da poduzme radnje radi otklanjanja štetnih utjecaja građevine na javnu površinu, odnosno utjecaja koji otežavaju ili onemogućavaju korištenje javne površine, komunalnih objekata i uređaja (čl. 7. st. 7.);
3. narediti uklanjanje reklama, vanjskih jedinica rashladnih uređaja, reklamnih poruka, komercijalnih obavijesti i sl. iz članka 10.;
4. zabraniti radove na izgradnji ograde uz javnu površinu kada se isti obavljaju protivno čl. 11. st. 1.;
5. narediti uklanjanje bodljikave žice, šiljaka i sl. dijelova ograde (čl. 11. st. 1.); narediti vlasniku ograde da poduzme radnje radi održavanja istih (čl. 11. st. 2., 3. i 4.);
6. narediti vlasniku ili posjedniku dvorišta, vrta, voćnjaka, vinograda, livade neizgrađenog građevinskog zemljišta i sl. površine da poduzme radnje radi održavanja i obrađivanja sukladni njihovoj namjeni (čl. 12. st. 1.); narediti vlasniku ili posjedniku dvorišta i vrta da se uklone svi štetni utjecaji na javnu površinu, komunalne objekte i uređaje i dr. površine, nasadi stabla i grane koje prelaze na javne prometne površine koji otežavaju preglednost otežavanja prometa te da se ukloni trava i korov uz javnu površinu (čl. 12. st. 2., 3. i 4.);
7. narediti uklanjanje zastavica i dr. predmeta postavljenih na rasvjetne stupove bez dozvole odnosno suprotno dozvoli (čl. 16. st. 4.);
8. narediti pravnoj osoba koja obavlja djelatnost poštanskih usluga održavanje poštanskih sandučića te kvarove uklanjati u najkraćem mogućem roku, a najkasnije u roku od 3 dana od dana izdavanja rješenja (čl 23.st.2)
9. narediti uklanjanje javnih satova postavljenih na zgradama bez odobrenja (čl. 20. st. 2.);
10. narediti uklanjanje komunalno-urbane opreme i uređaja ako su postavljeni suprotno članku 24;
11. narediti poduzimanje radnji radi održavanja i uređenja stajališta autobusnog prometa i pred prostora oko kolodvora (čl. 30.);
12. narediti poduzimanje radnji radi održavanja i uređenja javnih parkirališta (čl. 31.);
13. narediti održavanje čistoće na tržnicama na malo prema čl. 32. st. 3.;
14. narediti uklanjanje klupa, automata i dr. naprava postavljenih bez odobrenja (čl. 56.);
15. narediti vlasniku ili korisniku izloga, izloženih ormarića i dr. sličnih objekata da poduzmu radnje na uređenju i održavanju istih (čl. 38. st. 1.);
16. narediti uklanjanje izloga, izloženih ormarića i dr. sličnih objekata kada onemogućavaju ili otežavaju korištenje javne površine (čl. 38. st. 1.);
17. narediti korisniku izloga da poduzme radnje radi uređenja izloga, uklanjanje ambalaže i skladištene robe (čl. 38. st. 2. i 3.);
18. narediti vlasniku ili korisniku izloga ili izloženog ormarića da promijeni osvjetljenje izloga kada svjetlost izravno obasjava prometnu površinu (čl. 40. st. 3.);
19. narediti uklanjanje oglasa, plakata i sl. u izlozima postavljenih suprotno odredbi čl. 40. st. 2. ili nakon proteka roka čl. 40. st. 4.;
20. narediti uklanjanje plakata, oglasa i sl. objava postavljenih suprotno čl. 43. i 44. ili nakon proteka roka ili svrhe postavljanja čl. 44. st. 2.;
21. narediti uklanjanje oglasnih stupova, oglasnih ploča, konstrukcija i oglasnih ormarića bez odobrenja (čl. 43. st. 3.);
22. narediti uklanjanje spomenika postavljenih bez odobrenja (čl. 48. st. 3.);
23. narediti vlasniku ili korisniku pokretne naprave da poduzme radnje na uređenju ili održavanju istih (čl. 55. st. 4.);
24. narediti uklanjanje pokretnih naprava postavljenih bez odobrenja (čl. 56. st. 1. i 54.);
25. zabraniti postavljanje pokretnih naprava iz članka 56. kada se isti postavljaju bez odobrenja;
26. narediti vlasniku ili posjedniku postavljanje košarica za odlaganje otpada sukladno čl. 59.;
27. narediti uklanjanje objekata, uređaja, pokretnih naprava, opreme, ukrasa, ukrasnih žaruljica, božićnih drvca i sl. postavljenih bez dozvole (čl. 60.);
28. narediti vlasnicima i posjednicima građevina i poslovnih prostora održavanje čistoće prema čl. 63.;
29. narediti uklanjanje košara za otpad (čl. 66. st. 2.);
30. narediti uklanjanje ostavljanog ili bačenog otpada i dr. iz članka 68.;
31. narediti vozaču, odnosno vlasniku vozila poduzimanje radnji radi uklanjanja onečišćenja iz članka 70.;
32. narediti uklanjanje građevinskog materijala, skela i sl. kada su postavljeni protivno članku 71.;
33. narediti investitoru ili izvođaču radova poduzimanje radnji u smislu članaka 77. i 78;
34. narediti izvođaču radova poduzimanje radnji prema članku 73., 74. i 75.;
35. narediti uklanjanje ogrjeva sukladno članku 80.;
36. narediti uklanjanje ostavljenih ambalaža, uređaja i sl. predmeta ostavljenih na javnoj površini koji mogu ozlijediti ili nanijeti štetu prolaznicima (čl. 82.);
37. narediti održavanje čistoće prema članku 84.;
38. narediti vlasniku zemljišta uklanjanje osušenog ili bolesnog stabla ili grana koje bi svojim rušenjem odnosno padom mogli ugroziti sigurnost ljudi, prometa ili objekata u neposrednoj blizini. (čl.88.)
39. narediti pravnoj osobi s javne zelene površine uklanjanje pokošene trave, lišća, grana i sl. prema članku 80. st. 3. te zamjena stabala (čl. 85.)
40. narediti onečišćivaču sanaciju lokacije onečišćene otpadom (čl.147.)
41. narediti poduzimanje radnji uklanjanja snijega i leda i postavljanja prepreka i upozorenja prema odredbama članka 150-159.;
42. narediti vlasniku priključak građevine na uređaje za odvodnju otpadnih voda sukladno članku 160.;
43. zabraniti korištenje septičke jame koja ne zadovoljava sanitarno-tehničkim uvjetima članka 160.;
44. zabraniti držanje stoke i peradi bez dozvole (čl. 164.).

(2)Ukoliko je određena fizička ili pravna osoba postupila po usmenom upozorenju komunalnog redara, a nije nastala nikakva šteta niti troškovi, neće se određivati mjera niti mandatno kažnjavanje odnosno pokretati prekršajni postupak.

(3)Pravna ili fizička osoba kojoj je rješenjem određena mjera iz prethodnog stavka dužna je odmah ili u roku određenim rješenjem postupiti prema izrečenoj mjeri.

(4)Ukoliko je zbog nepridržavanja ove Odluke za Grad nastala bilo kakva stvarna šteta, a postoji mogućnost da počinitelj svojim radnjama istu u cijelosti ukloni rješenjem će mu se odrediti mjera koja sadrži obvezu i način uklanjanja štete.

Članak 177.

(1)Ukoliko pravna ili fizička osoba kojoj je rješenjem određena mjera da poduzme radnje iz čl. 176., a ista ne postupi u roku određenom tim rješenjem, izvršenje tog rješenja, odnosno izvršenje određenih radnji izvršiti će Upravni odjel preko trećih osoba o trošku te pravne ili fizičke osobe.

(2)U slučaju izvršavanja radnji iz prethodnog stavka Grad namiruje troškove izvršenja trećoj osobi.

(3)Upravni odjel dužan je sukladno zakonu poduzeti radnje za naplatu tih troškova.

Članak 178.

(1)U slučaju kada se utvrdi da je počinjen prekršaj propisan ovom Odlukom Upravni odjel izdaje obavezni prekršajni nalog u skladu sa Zakonom o prekršaju.

(2)Uz novčanu kaznu, u obaveznom prekršajnom nalogu, počinitelju prekršaja izreći će se naknada štete ukoliko je takva nastala, u skladu sa člankom 176.st.4. ove Odluke.

(3)Troškovi utvrđivanja prekršaja te izdavanje obaveznog prekršajnog naloga iznose 100,00 kuna.

**X. NOVČANE KAZNE**

Članak 179.

(1)Novčanom kaznom u iznosu od 10.000,00 kuna kaznit će se za prekršaj pravna osobe ako:

1. uništava pročelja građevina (čl. 7. st. 4.);
2. spaljuje otpad na dvorištima i vrtovima (čl. 12. st. 6.);
3. ne održava javnu rasvjetu u stanju funkcionalne sposobnosti (čl. 14. st. 4.);oštećuje ili uništava rasvjetne stupove i rasvjetna tijela (čl. 17. st. 1.);
4. postavlja oglase, obavijesti, reklame i slično na rasvjetne stupove (čl. 17. st. 2.);
5. ne održava vodoskoke, fontane i druge slične ukrasne predmete urednima i ispravnima (čl. 21. st. 2.);
6. uništava, šara, crta ili na drugi način prlja i nagrđuje komunalno-urbanu opremu i komunalne objekte iz članka 25.;
7. javna parkirališta ne održava čistim i urednim ili ga koristi protivno članku 31.; ne očisti, opere i uredi tržnicu odnosno sajmište nakon isteka radnog vremena (čl. 32.);
8. oštećuje oglasne stupove, ploče, oglasne ormariće (čl. 43. st. 6.);
9. predmete iz članka 46. prlja, oštećuje ili uništava;
10. prlja, oštećuje ili uništava spomenike, piše ili crta po njima ili ih na drugi način nagrđuje (čl. 51. st. 2.);
11. postavlja pokretne naprave bez odobrenja (čl. 56., 57.);
12. uništava, oštećuje ili onečišćuje javne površine ili objekte i uređaje što su na njima (čl. 61. st. 3.);
13. postupa protivno članku 84.;
14. obavlja radove na javnim zelenim površinama bez odobrenja (čl. 84.).

(2)Novčanom kaznom u iznosu od 5.000,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, koji je počinila u vezi obavljanja njezina obrta ili druge samostalne djelatnosti, koja učini prekršaj iz stavka l. ovoga članka.

(3)Novčanom kaznom u iznosu od 2.000,00 kuna kaznit će se fizička osoba koja učini prekršaj iz stavka l. ovoga članka.

Članak 180.

(1)Novčanom kaznom u iznosu od 7.500,00 kuna kaznit će se za prekršaj pravna osoba ako:

1. ne održava javne zahode urednima i ispravnima (čl. 19. st. 2.);
2. baca letke na području Grada Ludbrega bez dozvole (čl. 45.);
3. postavlja predmete iz članka 48. bez odobrenja;
4. pokretne naprave i njihov okoliš ne drži urednima i ispravnima (čl. 55.. st. 4.);
5. postupa protivno bilo kojoj zabrani iz članka 65.; 1. bacati ili ostavljati izvan košara i drugih posuda za otpad različit otpad i druge radnje kojima se onečišćuje javna površina; 2. ostavljati otpad nakon dnevnog korištenja ljetnih terasa; 3. bacati goruće predmete u košare ili druge posude za otpad; 4. oštećivati košare i posude za otpad; 5. odlagati građevni i otpadni građevni materijal i postavljati predmete, naprave i strojeve na javne površine bez odobrenja Upravnog odjela; 6. popravljati, servisirati i prati vozila na javnim površinama; 7. ispuštati otpadne vode i gnojnice; 8. bacati reklamne i druge letke iz zrakoplova ili na drugi način; 9. zagađivati i bacati otpad i otpadne tvari u jezera, rijeke, potoke i na obale; 10. paliti otpad; 11. ostavljati teretne prikolice; 12. ostavljati kamp-prikolice, vozila sa spavaćim prostorom i druga priključna vozila; 13. ostavljati vozila oštećena u sudaru i olupine vozila dulje od 15 dana; 14. obavljati bilo kakve radnje ili njihovo propuštanje, kojima se onečišćuju javne površine; 15. bacanje i odlaganje otpada u slivnike gradske kanalizacije, putne grabe i sl., 16. voditi psa bez povodnika i nadzora.
6. vozilom onečišćuje javnu površinu (čl. 70. st. 1.); postupa protivno članku 72.;
7. ne sklopi ugovor sukladno članku 74.;
8. ne ostavi zauzetu površinu, nakon završetka radova u stanju kakvom je bila prije izvođenja radova (čl. 76. st. 2.);
9. postupa protivno člancima 160. i 161.

(2)Novčanom kaznom u iznosu od 3.750,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, koji je počinila u vezi obavljanja njezina obrta ili druge samostalne djelatnosti, koja učini prekršaj iz stavka l. ovoga članka.

(3)Novčanom kaznom u iznosu od 1.500,00 kuna kaznit će se fizička osoba koja učini prekršaj iz stavka l. ovoga članka.

Članak 181.

(1)Novčanom kaznom u iznosu od 5.000,00 kuna kaznit će se za prekršaj pravna osobe ako:

1. vanjske dijelove zgrada ne održava urednim i čistim ili ne popravlja oštećenja (čl. 7. st. 2.);
2. ogradu uz javnu površinu ne održava u skladu sa člankom 11.;
3. vrtove, voćnjake, vinograde i slične površine ne održava urednima (čl. 12.);
4. postavlja na zgrade satove bez odobrenja (čl. 20. st. 2.);
5. ne održava javne satove urednima i ispravnima (čl. 20. st. 3.);
6. ne održava telefonske govornice i poštanske sandučiće urednima i ispravnima (čl. 23. st. 2.);
7. ne održava objekte i predmete iz članka 30. u urednom i ispravnom stanju;
8. ne održava kioske, klupe, suncobrane, tende, ručna kolica i slične naprave urednima i ispravnima (čl. 52.);
9. ističe plakate, oglase i druge objave na mjestima koja nisu za to predviđena (čl. 43. st. 5.);
10. ne postupa sukladno članku 64.; *-*
11. drži domaće životinje na području Grada na kojem to nije dopušteno (čl. 164.).

(2)Novčanom kaznom u iznosu od 2.500,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, koji je počinila u vezi obavljanja njezina obrta ili druge samostalne djelatnosti, koja učini prekršaj iz stavka l. ovoga članka.

(3)Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka l. ovoga članka.

Članak 182.

(1)Novčanom kaznom u iznosu od 2.500,00 kuna kaznit će se za prekršaj pravna osobe ako:

1. lijepi i postavlja reklame i slične predmete na prozorima, balkonima, ogradama i drugim dijelovima zgrade (čl. 10. st. 1. i 2.);
2. prodaje ili izlaže robu izvan prostora otvorenih tržnica ili sajmišta bez odobrenja (čl. 36.);
3. ne uređuje, čisti i pere izloge i izložne ormariće (čl. 38. st. 2. i 3.);
4. postavlja košare za otpatke na mjesta iz članka 66. stavka 2.;
5. crta ili piše po javnoprometnim površinama bez odobrenja (čl. 69.);
6. postupa protivno članku 80. stavku 4.;
7. postupa protivno članku 81.;
8. postupa protivno članku 82.;
9. postupa protivno članku 83. stavcima 2. i 3.;
10. ne održava stabla, ukrasne živice i drugo zelenilo uz prometnice (čl. 88. st. l.);
11. postupa protivno bilo kojoj zabrani iz članka 92.;
12. postupa protivno bilo kojoj zabrani iz članka 93.;
13. ne uklanja snijeg s površina iz članka 150.;
14. ne uklanja snijeg i led s nogostupa (čl. 153.) i s parkirališta (čl. 154.);
15. ne uklanja snijeg i led s krova (čl. 155.) i ne postavi snjegobrane (čl.156.);
16. postupa protivno članku 155. st. 2.;
17. postupa protivno članku 165. st. 1.;
18. ostavi vozilo na javnoj površini u nevoznom stanju (oštećeno, bez registarskih oznaka, neregistrirano) (čl. 166. st. 1.).

(2)Novčanom kaznom u iznosu od 1.250,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, koji je počinila u vezi obavljanja njezina obrta ili druge samostalne djelatnosti, koja učini prekršaj iz stavka l. ovoga članka.

(3)Novčanom kaznom u iznosu od 500,00 kuna kaznit će se fizička osoba koja učini prekršaj iz stavka l. ovoga članka.

Članak 183.

(1)Novčanom kaznom u iznosu od 3.000,00 kuna kaznit će se za prekršaj pravna osoba ako:

1. obavlja radove, djelatnosti i druge aktivnosti koje u boravišnim prostorima uzrokuju buku štetnu po zdravlje ljudi (članak 148.)
2. rabi elektroakustične ili akustične uređaje protivno članku 148. ove Odluke.
3. prouzroči buku elektroakustičnim uređajima i ostalim izvorima buke na otvorenom u objektima registriranim za obavljanje ugostiteljske djelatnosti, koja prekoračuje najviše propisane dopuštene razine buke (članak 148.)

(2) Novčanom kaznom u iznosu od 1.500,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, koji je počinila u vezi obavljanja njezina obrta ili druge samostalne djelatnosti, koja učini prekršaj iz stavka l. ovoga članka.

(3)Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka l. ovoga članka.

(4) Novčanom kaznom u iznosu od 1.000,00 kuna, sanitarni inspektor kaznit će za prekršaj na mjestu počinjenja prekršaja odgovornu osobu u pravnoj osobi i fizičku osobu koja obavlja djelatnost za koju je potrebno provesti mjere zaštite od buke, ako ne poštuje odredbe ove Odluke.

Članak 184.

(1)Novčanom kaznom od 5.000,00 kazniti će se pravna osoba i odgovorna osoba pravne osobe:

1. ako ne vrši predaju miješanog komunalnog otpada Davatelju javne usluge i ne dostavi dokaz da ne koriti nekretninu trajno tijekom godine dana neprekidno a na temelju podataka očitanja mjernih uređaja za potrošnju električne energije i/ili plina i/ili pitke vode i/ili na drugi način se utvrdi da koristi nekretninu (čl. 100. st. 1. t. 1., 2. i 3.)
2. ako odlaže otpad na javnoj površini izvan spremnika ili baci otpad prirodu (čl. 100. st. 1. t. 16.)
3. ako odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad (čl. 100. st. 1. t. 14.)
4. ako odlaže problematični/opasni otpad u spremnike za miješani komunalni otpad ili druge spremnike namijenjene reciklabilnom otpadu (čl. 100. st. 1. t. 15.)
5. ako se uz spremnik nalazi rasuti otpad ili su uz spremnik ili na javnoj površini odložene druge vrste otpada bez prethodnog dogovora s Davateljem javne usluge (EE otpad, glomazni otpad) (čl. 100. st. 1. t. 16., čl. 118., čl. 120.)
6. ako oštećuje spremnike za otpad (čl. 100. st. 1. t. 19.)
7. ako u spremnike za otpad odloži uginule životinje, animalni otpad, žeravicu i sl. (čl. 100. st. 1. t. 18., čl. 119.)
8. ako ne koristi namjenski spremnike za otpad (čl. 100. st. 1. t. 17.)
9. ako korisnici javnih usluga iz kategorije 3. koji su ovlašteni sakupljači ambalaže obuhvaćene povratnom naknadom, nadležnoj službi Grada Ludbrega ne predaju Izvješće o vrsti i količini preuzete ambalaže u prethodnoj godini, do kraja veljače tekuće godine (čl. 105.)
10. ako ne predaje posebne kategorije otpada (sve osim miješanog komunalnog otpada) ovlaštenom sakupljaču uz propisanu prateću dokumentaciju (čl. 100. st. 1. t. 4. i t. 11., čl. 107., čl. 110., čl. 113. st. 4., čl. 115. st. 2. čl. 117 st. 2., čl. 125. st. 4., čl. 137., čl. 139. st. 2., čl. 142.)
11. ako ne razvrstava komunalni otpad u vrećice/spremnike na način određen ovom Odlukom (čl. 100. st. 1. t. 9. i t. 20.)
12. ako ne kompostira biorazgradivi otpad i zeleni rezani otpad na način određen ovom Odlukom (čl. 129. i 130.).

(2)Novčanom kaznom u iznosu od 2.500,00 kuna kaznit će se za prekršaj fizička osoba obrtnik i osoba koja obavlja drugu samostalnu djelatnost, koji je počinila u vezi obavljanja njezina obrta ili druge samostalne djelatnosti, koja učini prekršaj iz stavka l. ovoga članka.

(3)Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

Članak 185.

(1)Za prekršaje iz članaka 179., 180., 181., 182., 183., 184. ove Odluke, komunalni redar može naplati novčanu kaznu na mjestu počinjenja prekršaja u visini polovice iznosa propisane novčane kazne na temelju obavijesti o počinjenom prekršaju i priložene uplatnice koja se mora platiti u roku od osam dana.

(2)Smatrat će se da je novčana kazna iz stavka 1. ovog članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana te dokaz o izvršenoj uplati dostavi tijelu koje je utvrdilo prekršaj. Na isti se način može naplatiti i trošak utvrđenja prekršaja putem tehničkih uređaja.

(3)Smatrat će se da je novčana kazna iz stavka 1. ovog članka naplaćena na mjestu počinjenja prekršaja ako počinitelj prekršaja nije utvrđen u trenutku počinjenja prekršaja ili nije zatečen na mjestu počinjenja prekršaja, a novčanu kaznu plati u roku od tri dana od primitka obavijesti o prekršaju te dokaz o izvršenoj uplati dostavi tijelu koje je utvrdilo prekršaj. Na isti se način može naplatiti i trošak utvrđenja prekršaja putem tehničkih uređaja.

(4)Ako počinitelj prekršaja ne pristane platiti novčanu kaznu na način opisan u stavku 1., 2. i 3. ovog članka, izdat će mu se obavezni prekršajni nalog, uvećan za troškove postupka u iznosu od 100,00 kn.

Članak 186.

(1)Roditelj ili drugi tko nadzire malodobno dijete ili mlađeg maloljetnika koje je počinilo prekršaj iz članaka 179., 180., 181., 182., 183., 184. ove Odluke, kaznit će se predviđenom novčanom kaznom ako je taj prekršaj u izravnoj vezi s propuštenim nadzorom.

(2)Ako se novčana kazna ne može izreći starijem maloljetniku, novčana kazna će se izreći roditelju ili drugome tko ga nadzire.

(3)Ako se novčana kazna izrečena starijem maloljetniku ne može prisilno naplatiti na imovini starijeg maloljetnika, novčana kazna će se prisilno naplatiti od njegova roditelja ili druge osobe koja za njega skrbi.

 Članak 187.

Nadzor komunalni redar može provoditi osobno, a kao dokaz za neprimjereno postupanje može se koristiti fotografija i materijal dobiven video nadzorom gdje se iz istih može prepoznati počinitelja prekršaja, kao i fotografije i video snimci fizičkih osoba i davatelja javne usluge pomoću kojih je moguće utvrditi identitet počinitelja prekršaja.

**XI. PRIJELAZNE I ZAVRŠNE ODREDBE**

Članak 188.

Stupanjem na snagu ove Odluke prestaje važiti Odluka o komunalnom redu ("Službeni vjesnik Varaždinske županije", br. 16/08 ).

Članak 189.

Ova Odluka stupa na snagu osmog dana od dana objave u "Službenom vjesniku Varaždinske županije ".

Predsjednik Gradskog vijeća

 Antun Šimić

**OBRAZLOŽENJE**

**PRIJEDLOGA**

**ODLUKE O KOMUNALNOM REDU**

Temeljem članka 16. stavak 1. **Zakona o komunalnom gospodarstvu** ("Narodne novine" 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) predstavničko tijelo donosi Odluku o komunalnom redu, kojom se propisuju odredbe o uređivanje naselja, održavanje čistoće i čuvanje javne površine, korištenje javnih površina, skupljanje, odvoz i postupanje sa skupljenim komunalnim otpadom, uklanjanje snijega i leda, sanitarno komunalne odredbe, uklanjanje protupravno postavljenih predmeta na području Grada Ludbrega i mjere za provođenje te prekršajne kazne.

 **Važeća Odluka o komunalnom redu** ("Službeni vjesnik Varaždinske županije", br. 16/08 ) **je iz 2008. g.** te je bilo potrebno izvršiti određene promjene, a s obzirom da je došlo do značajnih promjena u propisima, a koje se tiču decentraliziranja različitih poslova na jedinice lokalne samouprave. **Primjerice, od značajnijih propisa kojima su na gradove i općine preneseni dodatni poslovi i ovlaštenja za postupanje dano komunalnim redarima, valja spomenuti**:Zakon o održivom gospodarenju otpadom (NN 94/13 i 73/17), Zakon o građevinskoj inspekciji (NN 153/13), Zakon o zaštiti od buke (NN 30/09, 55/13, 153/13 i 41/16), Uredba o gospodarenju komunalnim otpadom (NN 50/17).

 Jedino Zakon o održivom gospodarenju otpadom, u članku 179. st. 8., izričito propisuje da su jedinice lokalne samouprave dužne **uskladiti odluke o komunalnom redu** donesenim na temelju Zakona o komunalnom gospodarstvu, u dijelu koji se odnosi na skupljanje, odvoz i postupanje sa sakupljenim komunalnim otpadom, s odredbama tog Zakona i Uredbe o gospodarenju komunalnim otpadom uredbe, **u roku od tri mjeseca od dana stupanja na snagu Uredbe koja je stupila na snagu 01.11.2017**. Stoga je bilo nužno pristupiti izmjenama i dopunama Odluke komunalnom redu, odnosno predlaže se donošenje nove Odluke o komunalnom redu kako izmjenama i dopunama ne bi bilo otežano praćenje Odluke.

 **Postojeće odredbe Odluke o komunalnom redu, koje su se pokazale primjenjive u praksi, nisu se uopće mijenjale već su se samo uskladile s postojećim zakonskim propisima. Dodano je 40-tak novih članaka, a koji se tiču gore spomenutih zakona i njihove primjene u jedinici lokalne samouprave**.

U dijelu Odluke o komunalnom redu gdje se propisuje **uređivanje naselja** utvrđen je način uređivanja vanjskih dijelova građevina, uređenje ograda, vrtova, dvorišta vrtova i sl. površina, uređenje javne rasvjete na javnim prometnim površinama, pješačkim i drugi glavnim putovima na javnim zelenim površinama, postavljanje i održavanje komunalno-urbane opreme (orijentacijski planovi, oglasni stupovi, oglasne ploče i konstrukcije, klupe, stupovi i nosači rasvjetnih tijela, košarice za otpatke, javni satovi, javne telefonske govornice, poštanski sandučići, vodoskoci, fontane i dr.) te komunalnih objekata u općoj upotrebi, uređenje kolodvora i parkirališta, tržnica, izloga, reklamnih panoa, spomenika, spomen ploča, pokretnih naprava.

Poglavlje „**održavanje čistoće i čuvanje javnih površina“** obuhvaća korištenje, uređenje, održavanje, čišćenje javne površine i javne zelene površine te zabrana bacanja otpada i dr. onečišćenja koja su taksativno pobrojana.

U Odluci se najveće promjene odnose na poglavlje **„skupljanje, odvoz i postupanje sa skupljenim komunalnim otpadom“** u kojemu je propisan način skupljanja, odvoza i postupanja sa sakupljenim otpadom s time da se posebnom Odlukom propisuje detaljniji način postupanja.

 Također, Odluka sadrži nove odredbe u pogledu „**zaštite od buke**“ kojima su određene mjere zaštite od buke radi sprečavanja nastajanja emisije prekomjerne buke, odnosno smanjivanja postojeće buke na dopuštene razine.

Odredbama o „**uklanjanju snijega i leda**“, određene su mjere kojima se obvezuju vlasnici stambenih i poslovnih građevina, drugih građevina i građevinskog zemljišta uz javne prometne površine organizirati i uklanjati snijeg i led s javnih prometnih površina i krovova građevina neposredno uz javne prometne površine.

**Sanitarno komunalne odredbe** uređuju čišćenje septičkih jama, dezinsekciju i deratizaciju te držanje stoke i peradi na području grada.

U poglavlju „**uklanjanje protupravno postavljenih predmeta**“ propisano je da se predmeti i objekti postavljeni ili zatečeni na javnim površinama suprotno odredbama Odluke moraju ukloniti, o čemu će komunalni redar izdati nalog za uklanjanje predmeta i objekta. Ujedno će se predmeti zatečeni unutar pješačke zone bez odobrenja Upravnog odjela ili koji ometaju nesmetani prolaz pješaka, ukloniti.

 Nakon odredbi Odluke o komunalnom redu kojima se propisuje način određenog postupanja, odnosno kojima se zabranjuje određena postupanja, Odluka sadrži **mjere i ovlaštenja komunalnih redara** u slučaju ne pridržavanja odredaba ove Odluke kao i **sankcije za prekršitelje** sukladno Prekršajnom zakonu (NN 107/07, 39/13, 157/13, 110/15 i 70/17).

Mišljenja smo da će se predloženom Odlukom o komunalnom redu, implementiranjem novih zakonskih propisa, s obzirom na propisane prekršaje i visinu novčanih kazni, uz preventivno i upozoravajuće djelovanje komunalnih redara, osigurati veći komunalni red i učinkovitije provođenje komunalnog reda te predlažemo Gradskom vijeću donošenje nove Odluke o komunalnom redu.